c: text/html

text:
15.8.09
Grashoppur
Grashoppur. Ein plága, ein pest og eitt áhugavert dýr.
Eg ætlaði at vita hvat bíbilska navnið fyri enska orðið "locust" var, men eg síggi bara "grashoppur" í týðingini hjá Victor Danielsen, sum er at finna á biblian.fo. Men nú eri eg heldur ikki so bíbliukøn. Hinvegin eri eg eitt sindur meira djórakøn. Mær dámar nokkso væl at vita nakað um tað, sum hendir her í veruleikanum ;)
Tað, sum er áhugavert við grashoppum, er at tær hava fortjent tvey nøvn, sum tær jú eisini hava á enskum. Har eita tær "Grasshopper" og "Locust" (og ivaleyst alt møguligt annað eisini, men lat okkum halda okkum til hasi bæði nøvnini).
Ein grashoppa er plantuátari og sæðst ofta hoppandi runt í grasi og ørðum plantum. Tí er navnið sera passandi. Hesar eru sum so ongin plága, og eru at finna nógva staðni runt um í heiminum. Har er tó nakað eitt sindur óhugnaligt við grashoppum (annað enn at tær líkjast aliens um eyguni). Tær kunnu, undir røttum umstøðum, broyta sína fysiologi og blíva til nærum eitt annað djór. Tá hetta hendir flokkast grashoppur saman og flúgva í stórum skýggjum langa leið og eta alt sum fyri kemur. Hetta er orsøkin til at summi síggja grashoppur sum plágur. Tær kunnu elva til hungursneyð, lond kunnu fara á heysin vegna mista inntøku og fólk fáa løgnar idéir um gudar og aðra yvirtrúgv av teimum. Tær broyta veruliga lív og tankar allastaðni.
Tá grashoppur fara á flog í stórum flokkum saman, kalla onglendingar tær fyri "locusts", og hetta er tað sum hendir:
Góð ár, tá nógvur vøkstur er, liva smáar grashoppur væl og nørast skjótt. Um tættleikin blívur nóg høgur soleiðis, at tær nerta nógv við hvørja aðra við bakbeinunum, útloysist serotonin í teimum einstøku grashoppunum, sum ger at tær blíva sosialar. Harafturat útloysa tær feromonir og alt møguligt annað gott. Hetta ger at tær broyta atferð til at vilja vera saman við øðrum grashoppum og tær skifta eisini lit. Harafturat broytast tær soleiðis, at tær nørast skjótari enn áður, so høgi tættleikin blívur til ein "óndan" spiral har fleiri grashoppur føra til uppaftur fleiri grashoppur osfr. Tá hetta hendir koma fleiri og fleiri grashoppur saman og til endans, tá ongin matur er eftir, fara tær á flog og leggjast á alt etandi, sum tær koma fram á.
Tá vera tær til eina veruliga plágu, sum oyðir alt grønt í fleiri kilometrar og ger stóran skaða allastaðni har tær fara.
Tíbetur eru ikki allar grashoppur so. Tað eru nøkur serstøk sløg sum gera hetta, og mest herviliga slagið er at finna í Afrika, Miðeystri og Asia. Hetta slagið eitur "Desert locust" á enskum og kann eta sína egnu kropsvekt í mati hvønn dag. Eisini hava hesar grashoppur eitrað skarn, so matur tær ikki hava etið er ikki etandi tá tær fara avstað aftur.
Les meira um grashoppur, "locusts" og "desert locusts" á wikipedia og finn millum annað nakrar lekrar grashoppu matuppskriftir inni á FAO (neyðugt er at scrolla niður, tað riggar ikki hjá mær at fáa beinleiðis linkið at rigga).
1 comment:

robotstxt: allowed

filter: keep


text:
Fundarskrá til kommunufundin 3. apríl 2017
Við hesum verður boðað frá, at kommunufundur verður mánadagin 03. apríl 2017 kl. 17.30.
RÆTTING til licitatión
Í útbjóðingartilfarinum til umvæling av Roynhøllini er ein feilur íkomin, tað stendur at licitatión er hósdagin 28.03.
Vatnfelagið á Hamri yvirtikið
16. mars 2017 varð vatnfelagið á Hamri endaliga yvirtikið av Hvalbiar Kommunu.
Ansingargjøld fyri dagstovnin
Í summar letur nýggji ansingarstovnurin hjá Hvalbiar Kommunu upp og niðanfyri eru prísirnir fyri ansing á nýggja stovninum.
Alment útboð uppá nýggja tekju á Roynhøllina v.m.
Ynskir tú at bjóða uppá umvælingararbeiði á Roynhøllini?
Skrá kommunufundur 6. mars 2017
Við hesum verður boðað frá, at kommunufundur verður mánadagin 06. mars 2017 kl. 17.30.


text:
Hvistan – ein sjónligur og virkin felagsskapur
Rørslufelagið Hvistan hevði leygardag rættuliga nógvar limir úti á vegnum í Suðuroynni, har túrur úr Akrabyrgi og norður til Sandvíkar var fyriskipaður.
Tað vóru sera umskiftiligar umstøður í veðrinum, men hóast tað, so vóru útvið einar 20 virknar Hvistur, ið stuðlaðu teimum trimum: Arni Brattaberg, Finn Johannessen og Margreth Augustinussen, ið høvdu sett sær fyri at renna allan teinin. Hesi trý, byrjaðu túrin kl 09.00 í Akrabyrgi og komu tey á mál í Sandvík við hópin av øðrum rennurum beint eftir kl 16 í gjár.
Lagið var gott á øllum túrinum, og stuðulin ið veittur var allan vegin, gjørdi at tað ongantíð var ivi um at tey komu á mál.
Hvistan hevur í ár fyriskipa hópin av tiltøkum, men framvegis heilsa tye og siga at ØLL eru vælkomin við, tí sum formaðurin í Hvistuni Finn Johannessen segði aftaná túrin í gjár: Eg bleiv skaddur, men so bleiv tað bara til Powerwalk (skundgongd) og styttri rennitúrar og eg kom eisini á mál beint í hølunum á teim fremstu, so tað er bara at koma við.


text:
Vælvitjað mótasýning í Handilsmiðdeplinum
Í sambandi við Mentanarvikuna í Runavík skipaði Handilsmiðdepilin í Runavíkar kommunu fyri ymiskum tiltøkum, sum vóru sera vælvitjað.
Millum tiltøkini varð skipað fyri eini mótasýning í Stokkastovuni fríggjakvøldið 2. november. Teir luttakandi handlarnir vóru Snýðið, Hjá Sannu, La Femme, Trend Floor, Shop Inn, Tara og Jungmann.
Kvøldið var sera hugnaligt og Stokkastovan var full av fólki. Handilsmiðdepilin hevði gjørt nógv burturúr tiltakinum og ymiskt leskiligt var til matna til teir nógvu gestirnar.
Tað sást á mótasýningini, at teir ymisku mótahandlarnir í Runavík í felag bjóða eitt sera fjølbroytt og spennandi úrvæl av klæðum, bæði til børn, vaksin og tilkomin.
Sum heild var tiltakið sera væleydnað, og ætlanin er at hava eitt líknandi tiltak í jólamánaðinum.


text:
Katrin Næs, sum sat við palborðið á Klaksvíkar bókasavni, er limur í Málráðnum:
Gott kvøld
Eg fari – eftir førimuni – at gera mær nakrar tankar um orðið brek og okkurt í hesum sambandi.
Í brævinum til mín skrivar mbf:
Hvønn týdning hevur tað, hvussu vit orða okkum um fólk, ið bera brek?
Eg fari beinanvegin at svara hesum spurninginum. Tað hevur altíð sera stóran týdning, hvussu vit orða okkum – serstakliga um okkara medmenniskju.
Eg dugi ikki rættiliga at siga, nær navnorðið brek og lýsingarorðið brekaður gjørdust vanlig hjá okkum um fólk, sum hava likamligt ella sinnisligt ella menningarligt tarn.
Málráðið hevur viðgjørt spurningin – og vit skilja væl atfinningarnar móti orðinum “brek”, men illa gongur at finna eitt orð, sum kann avloysa tað.
Fyri meg kann eg siga, at eg fati orðið brek nokk so nevtralt, men tað er lætt hjá mær at siga tað, tá eg ikki skal bera tað dagliga. So her er týdningarmikið, at vit lurta eftir teimum, sum eru í skónum so at siga.
Eg kann í hesum sambandi greiða frá eini uppliving, sum eg hevði fyri 1½ ári síðan, tá ið eg vegna Málráðið var við til ein sonevndan netverksfund hjá teimum, sum varða av teknmáli í Norðurlondum. Á hesum fundi við 17 luttakarum var eg einasti luttakari, sum ikki skilti teknmál. Tíbetur hevði eg ein tolk, sum kundi tulka fyri meg. Eg má siga, at tað var ein serstøk uppliving – men eisini sera hent fyri meg.
Orð hava týdning, orku og makt og eru í veruleikanum sterkasta vápn okkara.
Nær hava vit brúk fyri orðinum?
Leiting á netinum gevur:
- ST-sáttmálan um rættindi hjá einstaklingum, ið bera brek
- Grein hjá Almannastovuni rættindi til foreldur at barni, ið ber brek
- Grein um rættartrygd hjá fólki ið ber brek (amr)
- ÍSB
- leiðreglur um fylgjarakort – Kommunufelagið
- osfr
Tað eru við øðrum orðum – millum annað - almennir stovnar og feløg, sum hava brúk fyri einum orði, sum fevnir um tey, sum hava brúk fyri onkrari størri og minni hjálp fyri at virka á jøvnum føti við øll onnur. Grundtankin er, at vit øll – allir føroyingar –hava somu rættindi og somu skyldur.
--------------
Hví ikki venda orðinum við? Eg eri ikki før fyri at svara, men tað kann Eyðgunn kanska: Kundu vit havt eina tænastulóg, sum sigur – øll uttan mun til avbjóðingar hava sama rætt til undirvísing, til atgongd á - verður boðskapurin tá nóg neyvur ?
Avbjóðingin kemur, tá ið vit skulu hava hatta felags orðið, sum fevnir um sinnisligt, menningarligt ella kropsligt hindur.
Og so er tað orðið handikapp og handikappaður – sum eg ivist er nakar fyrimunur at fara yvir til. Tað ber altíð til at brúka fremmanda orðið, men tað slítist eisini við tíðini.
- First seen in 1653, where it refers to the lottery game described above.
- Sightings of it from 1754 show it used to describe horse races where the superior beast is made to carry extra weight to equalize the field.
- By 1883, it has leaked from the sporting world into the mainstream of language, referring then to the larger concept of equalization itself.
- The first use of the word in conjunction with the disabled appears in 1915, when it is applied to physically crippled children.
- By the 1950s the term handicapped is extended to also cover adults and the mentally disabled.
Meðan eg havi leitað eftir upplýsingum og íblástri til henda fund, eri eg eisini komin fram á sjónarmið, sum ávara móti at brúka orð, sum eru eufemistisk – t.v.s. orð sum “pynta” ella fjala veruleikan.
Serøkið, serligar avbjóðingar v.m. eru kanska slík orð. Tey eru møguliga við til at tabuisera hetta at bera brek. Og tað, sum er tabu, verður ofta til ókvæmisorð.
Tað eru eisini fleiri, sum ávara móti ”political correctness”, hesum rákinum , sum vil hava okkum at vanda okkum um ávís orð og ikki nýta tey. Tey, sum ávara, siga, at alt ov nógvur dentur á political correctness, kann leggja fót fyri inklusiónini, sum vit helst øll ynskja.
At bera brek – er fyri mær fullgóð orðing – men eg lurti fegin eftir teimum, sum orðið skal fevna um.


text:
NM-hópurin 2010: afv. Margar Berg, Rógvi E. Nielsen, Heiðrikur T. Jacobsen, Karl Marius Dahl. Fvv. Høgni E. Nielsen, Einar Gregersen, Eli W. Finnsson, Heðin Gregersen, Janus Skaale, Alfred Olsen.
Í kappingini um Norðurlendsku meistaraheitini, luttaka 10 ungdómar úr Føroyum, Danmark, Svøríki, Íslandi, Finlandi og Noregi. Kappast verður í 5 aldursbólkum: U20, U16, U14, U12 og U10.
Skrá:
Hósdagin: 1. umfar, kl. 09.00. 2. umfar, kl. 15.00
Fríggjadagin: 3. umfar, kl. 09.00. 4. umfar, kl. 15.00
Leygardagin: 5. umfar, kl. 08.00 og 6. og seinasta umfar, kl. 14.00.
Føroysku umboðini vórðu úttikin at umboða Føroyar, tá FM-kappingar vóru síðst í november mánað. Kappast varð í 5 aldursbólkum, har umframt FM-vinnaran í aldursbólkinum, eisini nr. 2 varð úttikin.
Stórur spenningur er aftur hesuferð undan NM kappingini, tí Føroyar hava seinnu árini, av álvara, gjørt um seg, har gull, silvur og bronsu heiðursmerkir eru komin til høldar. Menningin er sjónlig, at vit árliga – ájavnt hinum norðurlondunum – senda 10 unglingatelvarar í orrustu við norðurlendskar javnaldrar.
Unglingatalvlandsliðið er mannað soleiðis:
U20: Rógvi Egilstoft Nielsen (FM), Sandavágur, Margar Berg, Tórshavn
U16: Heiðrikur Tindskarð Jacobsen (FM), Tórshavn, Karl Marius Dahl, Kollafjørður
U14: Einar Gregersen (FM) og Heðin Gregersen, brøður úr Klaksvík
U12: Høgni Egilstoft Nielsen (FM), Sandavágur, Aldred Olsen, Vestmanna
U10: Eli W. Finnsson, (FM), Tórshavn, Janus Skaale, Klaksvík
Fylgið við á www.faroechess.com, umframt á heimasíðuni hjá vertunum HER


text:
Jógvan Sofus Vilhelmsen stillar upp fyri Sambandsflokkin
24. september 2016
Nýtt valevnið stillar upp fyri Sambandsflokkin
MYNDATEKSTUR: Jógvan Sofus Vilhelmsen er eisini ítróttarmaður og hevur m.a. luttikið í Boston í USA til HM í inniróðri og var í ár í Danmark har hann kappaðist um DM í inni rógving
Frá Norðoya Sambandsfelag: Jógvan Sofus Vilhelmsen, er 37 ára gamal, starvast sum útróðrarmaður og býr í Ánunum. Sjálvur sigur hann, at hann dámar at fáa tingini gjørd liðug og tí bjóðar hann seg fram til býráðið.
- Alt ov ofta er fokus einans á at fáa stórar verkætlanir av bakkastokki, og ov lítið verður hugsað um at gera tingini liðug.
- Tí fari eg at seta fokus á at fáa býin ruddiligan og vakran. Serliga hugsi eg um útkantin av býnum, sum eg haldi alt ov ofta verður forsømdur. Her hugsið eg eisini um báthylin á Borðoyavík og økið kring Norðhavnina. Eg haldi at vit áttu at gjørt eina gongubreyt úr Norðhavnini og inn í miðbýin. Tað koma sera nógv ferðafólkaskip og russisk skip til Norðhavnina. Harafturat eru tað mong, sum fara gongu- ella rennitúrar eftir tunnilsvegnum, og tað er ikki vandaleyst.
- Eg fari at arbeiða miðvíst fyri at vit fáa eitt torg í Klaksvík har góðar umstøður verða at selja føroyskar vørur úr havinum og frá slaktinum.
RN
Aftur


text:
Tann 20. mars 2015 var full sólarmyrking í Føroyum.
Útgávudagur: 11-03-2015
Vørunr.: DDG000315
Virði: 36,00
Full sólarmyrking 20. mars í 2015
Mánin melur um jørðina, og jørðin melur um sólina. Eitt umfar hjá mánanum um jørðina varir ein knappan mánað. 12-13 ferðir hvørt ár kemur tí fyri, at mánin stendur millum okkum og sólina. Tá er tendring, sólkoma. Mánin kann tá standa beint fyri sólini, og so er sólarmyrking. Vanliga fer mánin tó yvir sólini ella undir sólini, tí mánaringrásin er ikki í ekliptika, sum er ringrásin hjá jørðini um sólina.
Fyrsta tendring í 2015 er 20. januar, onnur er 18. februar, triðja 20. mars o.s.fr. Tólvta og seinasta tendringin í 2015 er 11. desember. Tað vil so til, at tendringin 20. mars er soleiðis, at mánin tá kemur at standa beint fyri sólini í einari skuggaál, sum fer strúkandi norður ígjøgnum Atlantshav beint vestan fyri Føroyar. Tí verður myrkingin 20. mars í 2015 full í Føroyum. Skuggaálin er bara fáar hundrað kilometrar breið, og í henni mást tú vera, skalt tú uppliva eina fulla sólarmyrking. Uttan fyri skuggaálina sæst ein lutvís myrking um stóra vídd í einum fleiri túsund kilometra breiðum øki.
Øðrvísi er við mánamyrkingum. Tær eru í fullari sól, tá ið jørðin er millum mánan og sólina, t.e. um leið 14 dagar fyri ella 14 dagar eftir tendring. Mánamyrkingar síggjast um ógvuliga stóra vídd náttarmegin á jørðini, tí jarðarskuggin er um leið 4 ferðir so breiður sum mánatvørmálið.
Í Tórshavn byrjar myrkingin 20. mars í 2015 við, at mánarondin kemur fyri sólina um leið kl. 8:38:50. Kl. 9:40:52 fjalir mánin alla sólina. Fulla myrkingin stendur í 2 minuttir, og kl. 9:42:53 kemur sólin undan aftur. Klokkan 10:47:38 er mánin aftur leysur av sóleyganum, og myrkingin er av. Verður klárt í veðrinum, fara vit at síggja sólina standa í ein landsynning um leið 20 stig yvir havsbrúnni. Eystan fyri sólina fara vit at síggja gongustjørnurnar Venus og Mars og vestanfyri fara vit at síggja Merkur. Eisini fer at bera til at síggja lofthavið um sólina, korona, um klárt er í veðrinum. Myrkt, ella rættari skýmligt, verður tað so undir øllum umstøðum.
Seinasta fulla sólarmyrking í Føroyum var 30. juni í 1954, og tann næsta eftir myrkingina 20. mars í 2015 verður ikki fyrr enn í 2245, og hon verður bara full norðast í Føroyum.
Ein full sólarmyrking er møguliga nevnd í einari føroyskari søgn. Í søgnini Hargarbrøður eru nevndir fýra brøður, sum búðu í Hørg í Sumba. Teir hava livað um ár 1600. Í søgnini stendur hetta brotið: Men sum teir gingu og róku seyð, báðir partar, og vóru komnir heim á Fløur (rættin stóð á Hellurók), tá kom so snøggliga eitt myrkur niður yvir teir. Angist kom á teir, og teir lovaðu nú øðrvísi enn fyrr, at læt Várharra teir sleppa við lívinum, skuldu teir vera betri menniskjur. Tá lýsti í myrkrið aftur; teir hálsfevndust og lovaðu, at einki stríð skuldi vera teirra millum aftur. Síðan sótu teir so væl um sátt, at teir býttu ikki í pottin; alt var í felagi.
Tað man vera lítið at ivast í, at brøðurnir hava sæð eina fulla sólarmyrking. Talan er trúliga um fullu myrkingina 30. mai í 1612 stutt fyri middag. Hevur verið klárt í veðrinum, hava brøðurnir sæð gongustjørnurnar Jupiter, Venus, Merkur, Mars og Saturn á luftini, og sólin hevur staðið í ein landsynning nærindis stjørnuni Aldebaran.
Tað er ógvuliga umráðandi at verja eyguni, tá ið sólarmyrking er. Hygg altíð at fyribrigdinum ígjøgnum góðkendar verndarbrillur. Star ikki at sólini við berum eygum og hygg aldri at sólini í kikara, tí tá kanst tú missa sjónina beinanvegin. Bara meðan myrkingin er full, er ráðiligt at eygleiða fyribrigdið við berum eygum.
Á frímerkjunum, sum verða givin út í sambandi við fullu sólarmyrkingina, hevur teknarin brúkt sítt listaliga frælsi at tekna sólina eystan fyri Nólsoynna. Oyggin liggur beint eystur úr føroyska høvuðsstaðnum. Eins og ein stór alduverja verjir hon býin fyri havalduni. Í veruleikanum fer sólin at standa syðri á luftini, tá ið myrkingin verður.
Pól Jespersen


text:
Býráðsfundur 25.03.2010
Býráðslimir:
Magnus Rasmussen, formaður
Sæunn Ó. Hansen, næstformaður
Klæmint Østerø
Bjarni Kjeld
Arnfinn Langgaard
Bárður Kass Nielsen (fyri Karl Rasmussen)
Kristian Gaardbo
Fríðbjørg Weihe
Hans Jákup Johannesen
Kári E. Jacobsen
Ikki møtt:
Beinta Olsen
1.
J. nr. 521 – 10/00118
Bátafelagið á Skála søkir um at fáa gjørt træbrúgv í sunnaru síðu í bátahylinum á Skála.
Ummæli frá Teknisku deild:
Tekn. deild mælir til at góðkenna viðlagda projektuppskot df. 17/2-2010 og mælir har umframt til at taka upp samráðingar við umsøkjaran um ognarviðurskifti og rakstur av brúnni.
-Vinnu- og havnanevndi hevur á fundi 15/03-2010 samtykt at játta 20.000 kr sum stuðul til tilfar við hesum treytum:
01. Brúgvin verður ogn kommununar tá ið arbeiðið er liðugt.
02. Arbeiðið skal gerast við eftirliti og góðkennast av Tekiska deil
Viðv. umsókn um stuðul til grundøki varð samtykt, at kommunan tekur málið upp aftur tá málið er aktuelt.
-Býráðið hevur á fundi 25/03-2010 samtykt at taka undir við tilráðingini frá Vinnu- og havnarnevndini.
-Einmælt samtykt-
2.
J. nr. G 265d – 04/00007
Teknisstovan v/Eyðun Petersen, søkir 09/09-09, vegna Frithleif Olsen, um byggiloyvi til íbúðar-bygning við 8 íbúðum á matr. nr. 265d Glyvra bygd. Ætlanin er tillagað byggiætlanina eftir loyvinum frá kommununi 03/03-04 og 05/10-07.
Fyri at arbeitt kann verða víðari við ætlanini má vegaføringin til økið verður avgreidd.
-Byggi- og býarskipanarnevndin hevur á fundi 20/01-2010 mælt til at gera gjøgnumgrevstur av vegi til grundøki, (smb. kort í málinum).
-Nevndarformaðurin í Byggi- og býarskipanarnevndin hevur á fundi 17/02-2010 kunnað nevndina um fund við ráðgevaran hjá umsøkjaranum, um galdandi veghædd og bygningshædd.
Byggi- og býarskipanarnevndin mælir til at taka upp samráðingar við eigaran um at kommunan keypir stykkið. Er eigarin ikki sinnaður at selja kommununi stykkið, verður mælt til at halda fæst við tilráðingina frá 20. januar 2010
-Býráðið hevur á fundi 24/02-2010 útsett málið.
-Byggi- og býarskipanarnevndin hevur á fundi 17/03-2010, aftaná samráðingar við eigaran, mælt til at kommunan keypir grundøkið og at økið verður útlagt sum F-øki.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini og at undanfarnu samtyktir um byggiloyvi fella burtur.
-Einmælt samtykt-
Klæmint Østerø tók ikki lut í viðgerðini av málinum.
3.
J. nr. G 233i – 10/00081
Nes Sóknar Handverkarafelag søkir 10/02-10 um loyvi at broyta takkonstruktiónina á húsum tierra á matr. nr. 233i Glyvra bygd soleiðis, at teir kunnu fáa fulla etaguvídd á loftinum.
Ummæli frá Teknisku Deild:
Grundstykkjavíddin er 295 m2, grundflatuvíddin á húsunum er 117m2, 2 fullar hæddir eru í húsinum og partvís loft.
Nýtingarstigið er nú 234:295=0,79>0,60, gólvvíddin er 56 m2 ov stór.
Um loftið verður hækkað verður nýtingarstigið 351:295=1,19>0,60, gólvvíddin verður 174 m2 ov stór. Býráðið hevur fyrr loyvt stórt frávik í nýtingarstiginum á sama øki, nevnliga matr. nr. 239.
Vísandi til omanfyri standandi, og serliga til frávikið á matr. nr. 239, mælir TD til at loyva Nes Sóknar Handverkarafelag at broyta reisingina soleiðis, at teir fáa eina fulla hædd á loftinum.
-Byggi- og býarskipanarnevndin hevur á fundi 17/03-2010 mælt til at taka undir við tilráðingini frá Tekn. deild, tó við teirri treyt at kvisturin ikki verður í fullari breidd.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini.
-Einmælt samtykt-
4.
J. nr. T 88 – 09/00464
Agnar Olsen søkir 26/04-09 um loyvi at leggja tak á ein part av túninum millum sethúsini matr. nr. 88 í Runavík og bilhúsið hjá Johan Hammer.
Ummæli frá Teknisku deild:
Fyrra skitsurnar luku ikki til treytinar viðgerð, og varð umsøkjarin biðin um nærri upplýsningar.
Støðumyndin vísir ikki bert tak, men eisini at bilhús skal verða undir takinum, samlaða víddin av bilhúsinum verður sostatt 122 m2 størri enn sethúsini.
IV Kapittul 3. Gr. stk. 4 sigur at ”bilhús og onnur úthús sum eru føst í húsini verða tald við í nýtingarstigið” .
Nýtingarstigi fyri B-økini er 0,30 og er nýtingarstigi fyri matr. nr. 88 við bilhúsunum er 314m2 /1.316 m2 = 0,24<0,30 í lagi. Tekn. deild hevur frænir av, at HGV er farið inn í verandi bilhús við sínum virksemi, og kundi tað bent á at bilhúsið, sum verður uml. 218 m2, verður ein verkstaður. Tað er loyvt at hava vinnuvirksemi inni á B-økinum, um so er at virksemið ikki órógvar grannalagið. -Byggi- og býarskipanarnevndin hevur á fundi 17/03-2010 mælt til at geva byggiloyvi. -Eftir áheitan frá formanninum í byggi- og býarskipanarnevndini varð málið tikið av skrá tí nærri kanningar skulu gerast. 5.
J. nr. T 1b – 10/00113
Fuglø Arkitektar søkja í skrivi 10/03-2010 um byggiloyvi til 2 íbúðarlonir (18 íbúðir) á matr. nr. 1b í Runavík.
Ummæli frá Teknisku Deild:
Við skrivi df. 10/03-10 søkir Sp/f VIST, Glyvrar, um byggiloyvi til 2 lonir við í alt 18 íbúðum.
Nýtingarstigið er 1.390/4430 = 0,31>0,40, í lagi. Kjallari verður ikki taldur við í nýtingarstigi á B-økjunum.
Tekn. deild mælir til at játta umsóknina.
-Byggi- og býarskipanarnevndin hevur á fundi 17/03-2010 samtykt at taka undir við tilráðingini frá Tekn. deild.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini.
-Einmælt samtykt-
6.
J. nr. 243 – 10/00141
TN Bygging søkir við skrivi df. 17/03-2010, vegna fimleikafelagið Støkk, um endaligt byggiloyvi til Støkkhøll á matr. nr. 734c Tofta bygd smb. tekningum df. 17/03-2010.
-Byggi- og býarskipanarnevndin hevur á fundi 17/03-2010 útsett málið.
Ummæli frá Teknisku deild:
Tekn. deild mælir til at játta byggiloyvi, sambært innsendu tekningum, treytað av at brunaviðurskiftini verða í lagi.
-Byggi-og býarskipanarnevndin hevur á fundi 25/03-2009 mælt til at játta byggiloyvi á matr nr. 734c Tofta bygd, treytað av at brunaviðurskiftini verða ílagi.
Mælt verður frá at ganga umsóknini um at leggja matr nr 734c og 734a (Tofta bygd) saman til eitt matr. nr.
-Býráðið hevur á fundi 25/03-2010 samtykt at taka undir við tilráðingini frá Byggi- og býarskipanarnevndini.
-Einmælt samtykt-
7.
J. nr. 105 – 10/00112
Fíggjarligur stuðul til ítróttarfeløgini í kommununi 2010.
-Mentanarnevndin hevur á fundi 16/03-2010 mælt til, at tey feløg ið hava søk,t fáa stuðul eftir sama leisti sum seinasta ár.
-Býráðið hevur á fundi 25/03-2010 samtykt at taka undir við tilráðingini frá Mentanarnevndini.
8.
J. nr. 001 – 10/00142
Búmerkið hjá Runavíkar kommunu.
Uppskot frá Krea til nýtt búmerki, sum er gjørt meira einkult í mun til gamla búmerkið sum Jacob Petersen (Jacob og Verkstaðnum) hevur teknað í 1989.
-Fíggjarnevndin hevur á fundi 18.03.2010 samtykt at taka undir við uppskotinum til nýtt búmerki.
Býráðið hevur á fundi 25/03-2010 samtykt at taka undir við tilráðingini frá Fíggjarnevndini.
-Einmælt samtykt-


text:
Tann perfekta TB jólagávan
TB | 15/12/12
Í Sportmaster á Tvøroyri ber nú til, at keypa eina ørgrynnu av ymiskum TB souvenirs. Givið, at tað stundar til jóla, er ein av hesum lutum, eitt sera gott boð uppá eina jólagávu. Vørurnar, ið keypast kunnu, eru millum annað trý ymisk sløg av TB turrikløðum, tvey sløg av TB húgvum, TB poloshirt og TB venjingardraktir. Um tit ætla tykkum eina venjingardrakt, mugu tit tó skunda tykkum, tí seinasta freistin til at bíleggja eina tílíka til jólagávu, er í morgin kl 16. Hinar vørurnar eru flestar á lagur. So gleðið tykkara børn ella tykkum sjálvi til jóla, samstundis sum tit stuðla TB.
Poloshirts og TB draktir fáast eisini til keyps
Tvøroyra Bóltfelag, FYRSTA, KULASTA og BESTA felag í landinum


text:
TSB E 59
1 Skopun býr ein menskur mann,
- undir mín saðiltóva ‑
Álvur sterki eitur hann.
Bú mín hers, í dag ríði eg til hóva.
2 Álvur hann er váknum verð,
heldur hann ferðina norð um fjørð.
3 Fyri situr Finnbogi á Sikilsoyggj,
nú lystir hann at søkja moyggj.
4 Finnbogi gár eftir sandi,
sum snekkjan fleyt fyri landi.
5 Finnbogi mælti so orðum frítt:
“Álvur, læna mær ferju títt!”
6 Løgdu so snekkjuna fram í gjálv,
Finnbogi rør nú eina mót Álvi.
7 Sigldi inn mót Tóravág,
síðan setti hann londum frá.
8 Sigldi fram við grønari lund,
setti nú beint á Høvdasund.
9 Sjógvurin breyt sum boðaslóð,
báran oman fyri róna stóð.
10 Náddi ikki um sundið fram,
setti aftur á Skopunar land.
11 Finnbogi mælti so orðum brátt:
“Nimman fari eg hiðan í nátt.
12 Álvur, læna mær loftið títt
til mín farm og ferju frítt!”
13 “Gjarna lovi eg loftið eitt
til tín farm og ferju greitt.”
14 Sótu og drukku mjøð av skál,
tá bar teim so mangt til mál.
15 Har vildi ikki vera kyrt um kvøld.
ketilin stoyttist niður í eld.
16 Nú vildi vera minna rús,
Finnbogi situr í myrka hús.
17 “Hvat heldur vilt tú, kempan høg.
kveikja eld ella søkja løg?”
18 Ikki kvaðst tann kempan høg
kunnugt vera at søkja løg.
19 Finnbogi legst at blása burr,
brenniviður var ikki turrur.
20 Munnbílan stendur bak við vegg,
tríggjar spannir fyri sín egg.
21 Álvur skreiðir øksi við lær,
Finnbogi hugsar við sjálvum sær.
22 Finnbogi hugsar við sjálvum sær:
“Hasa hevur hann ætlað mær.”
23 Álvur reiggjaði øksi hátt,
ætlar at brigða øði smátt.
24 Hann brá seg undan benjalín,
semjan niður í gólvið søkk.
25 Semjan fell í gólvið hálv,
Finnbogi loypur nú aftur á Álv.
26 Butaðust teir við nevum hart,
hvørgin gat á orku spart.
27 Hann brá hann fram á ringa stinn,
bringan leyt at falla inn.
28 Brotnaði riv og bringan hálv,
Finnbogi ræður nú á Álv.
29 Finnbogi sprakk yvir jarðarmein,
rykti hann Álv nú fram yvir stein.
30 Snarpan seg eftir semju brá,
síðan hjó honum høvur frá.
31 Gróv hann hann undir Grikkjulág,
gekk til song og fekk sær náðir.
32 Har svav hann, til sól skein bjørt,
líka sum hann hevði einki gjørt.
33 Finnbogi gekk at strandi,
skúgvar sína snekkju frá landi.
34 Finnbogi inn á snekkjuna steig,
snekkjan upp um naglan neig.
35 Sigldi síðan til sundið fram,
hiðan setti hann inn á Sand.
36 Í skemmu búgva møðgur tvær,
møðiliga gráta tær.
37 Moyggjar mæltu so fyri orð:
“Sást tá Álv í Skopun norð?”
38 “Álvur flutti norðan meg,
so var lokið, eg sló hann í hel.”
39 Grátið nú bæði konur og kall:
hetta man koma for Hákun jall.
40 Allir søgdu, hetta var rætt,
nú er at lúka kongi skatt.
41 So sára græt hon Guðrun Skor.
hon lútaði niður fyri skemmuborð.
42 “Tú yndisbrúður, ver nú kát!
Eg vil einki hoyra tín grát.”
43 Drukku har brúdleyp í dagar tvá.
síðan sigldu londum frá.
44 Finnbogi er sum 'høgrir Hoj',
siglir aftur á Sikilsoyggj.
45 Hetta frættist norð um fjall,
síðan inn fyri Hákun jall.
46 Mangur man jallinum elva sút,
Finnbogi skal til Noregis út.
47 Vindur segl nú hátt í rá,
sigldi so inn á Berinar vág.
48 Gongur so norð yvir Dorvafjall,
síðan inn fyri Hákun jall.
49 Finnbogi mælti so orðum fram:
“Her er skattur av Føroyaland.”
50 Jallin mælti so orðum tvist:
“Tú hevur alla veitslu spilt.
51 Tí tú hevur vigið í Føroyum ein mann.
Álvur sterki so æt hann.
52 Tú skalt ei koma hiðan so tvist.
nú skalt tú berjast við blámann fyrst.
53 Higar ið teir fóru borgum frá.
ógvuligur var blámann at sjá.
54 Finnbogi blámann í herðar tók,
grúkin niður í steinin sló.
55 Finnbogi blámann í herðar tekur,
grúkin niður í steinin rekur.
56 Finnbogi talar til jallin so:
“Vunnar eru treytir, tær løgdu á.”
57 Finnbogi tekur í jallins hond,
biður um frið til Føroyaland.
58 Jallin letur av ivri resta:
“Tú vá Álv í Skopun vestur.
59 Morgin skalt tú á Tarvatjørn,
royna sund við hvítubjørn.
60 Tá ið tú kemur um sundagarð,
skalt tú ikki hava vákn á tær.”
61 Finnbogi hevur ein lítin knív,
seymar hann upp í skjúrtu sín.
62 Finnbogi leggur sær klæði frá,
fór á sund í skjúrtu smá.
63 Higar ið bjørnin kappan sá,
leysan hon seg úr vatni brá.
64 Dýrið fell fyri honum í knæ,
tí tað vildi ei *dýva hann í kav.
65 Jallin hann sló dýrið á granar,
dýrið legði seg út og svam.
66 Leys brá hon og var væl kunn,
Finnbogi hirðir seg niður til grunn.
67 Snarliga seg við grunni brá,
síðan fram, sum bjørnin lá.
68 Finnbogi legði seg undir kav,
tók til muddin, hans móðir gav.
69 Finnbogi hevur í hondum hógv,
brá hann svá undir bjørnina bógv.
70 Leysan seg úr vatni bar,
dývir hann bjørnina so undir kav.
71 Helt so saman hold og skinn,
at *benin skuldi bløða inn.
72 Dýrið søkk í døkkan sand,
Finnbogi kom sær upp á land.
73 Dýrið søkk tá niður til grunn,
Finnbogi leikar nú glaður á sundi.
74 Finnbogi sveipar at sær skinn,
síðan gongur fyri jallin inn.
75 Finnbogi tekur í jallins hond,
biður um frið til Føroyaland.
76 Tá róstu honum allir og jallurin sjálvur:
“Hetta er betri maður enn Álvur.
77 Eg gevi frið til Føroya tær
at heinta saman veitslu mær.”
78 Finnbogi var so raskur mann.
sigldi við frið til Føroyaland.
79 Síðan fór hann um landið alt
at heinta jallinum saman skatt.
CCF 47 A
TSB E 59
Handrit: Kvarthandrit Svabos, Gl. kgl. Saml. 2894, 4to, vol. I, Nr. 6, s. 97.
Útgávur:
1. Útvalg, Tórshavn 1986, I, nr. 3.
2. Dimmalætting 1885, nr. 9f.
3. Chr. Matras (legði til rættis.): Svabos Færøske Visehaandskrifter, 1937-1939 s. 42.
4. Føroya kvæði (Christian Matras greiddi til útgávu, 1941) Band II, Teil 1, s. 146.
5. Føroya kvæði (Inngangur og úrtøk eftir Dánjal Niclasen, 2000) 11. bind, s. 88
Heimild: Úr Vágum: J.C. Svabo (1746-1824), Miðvági, 1781-82.
Finnbogi úr Føroyum hittir mannin Álv, sum leggur á hann við øks. Finnbogi fær hendur á øksini og drepur Álv við henni. (Frábr. A, B, D-G: Hann hittir kvinnu, sum syrgir deyða Álvs. Finnbogi uggar hana og giftist við henni.)
Hákun jallur í Noregi frættir, at Finnbogi hevur dripið mann, og sendir boð eftir honum. Hann býður Finnboga at berjast ímóti einum riddara og einari hvítabjørn, og hetta eydnast honum væl at fullgera. Frábr.: A, D-F: Jallurin ger hann til skattkrevjara í Føroyum.
á føroyskum: CCF 47 (bert á føroyskum)


text:
OKKARA KRISTNA LÍV OG TÆNASTA – ARBEIÐSHEFTI Januar 2017
Framløguuppskot
Framløguuppskot til blaðið Vagttårnet og til ein bíbilskan sannleika, sum vísir á teknini á síðstu døgum. Nýt dømini til at gera tínar egnu framløgur.
DÝRGRIPIR ÚR GUDS ORÐI
Jehova syrgir fyri sínum fólki
Sum ein gávumildur vertur gevur Jehova okkum ovmikið av andaligari føði.
DÝRGRIPIR ÚR GUDS ORÐI
„Við rættvísi skal kongurin ráða“
Kongurin, Jesus, setur elstar at taka sær av fylginum. Teir styrkja fylgið við andaligari leiðbeining og lívgan.
DÝRGRIPIR ÚR GUDS ORÐI
Trúgv Ezekiasar varð afturlønt
Assýrar royndu at fáa jødarnar at geva skarvin yvir uttan bardaga, men Jehova sendi eingil sín at verja Jerusalem.
LÍVIÐ SUM KRISTIN
Jehova, á teg líti eg
Tað er umráðandi, at vit líta á Jehova bæði í góðum og ringum tíðum. Hvussu vísti Ezekias, at hann hevði álit á Gudi?
DÝRGRIPIR ÚR GUDS ORÐI
Jehova gevur hinum troytta kraft
Flogið hjá ørnini lýsir væl, at tað er við kraft frá Gudi, at vit megna at halda á í okkara tilbiðing.
LÍVIÐ SUM KRISTIN
Minst til at biðja fyri trúarfelagum, sum verða atsøktir
Hvussu kunnu vit biðja, so vit hjálpa trúarfelagum, sum verða atsøktir?
DÝRGRIPIR ÚR GUDS ORÐI
Jehova profeterar altíð satt
Jehova læt Esaias skriva, umleið 200 ár frammanundan, hvat skuldi henda Bábylon.


text:
Í skotgrøvini hava vit fjølbroytta mentamannin, fuglfirðingin við hugskotsríka yvirskotinum – Hergeir Eldevig.
-Navn og aldur?
Hergeir Eldevig, 35 ár
-Spældi tú sjálvur, og hvar á vøllinum?
Ja, byrjaði sum ungur afturi í verjuni, men kom so longur fram á vøllin. Fyrst sum áleypari, men fann síðan mítt rætta pláss í høgra borði.
-Tín yndisleikari hjá ÍF? – nú og/ella fyrr
Høgni Zachariassen og Margar Hansen.
-Størsta løtan við ÍF?
(Um minnið tænir mær rætt) So var tað ein unglingadystur ímóti HB í Havn. Tað var ikki gamalt at vinna á ovara vølli, men hesaferð eydnaðist. Eg var nokk fyrstaárs dreingjaliðsspælari, men spældi eisini dystir við Unglingaliðinum. Skoraði eitt mál og legði upp til tvey. Tá fekk eg smakk av, at eg kundi gera mun.
-Sunnudagin spæla ÍF og NSÍ. Lýs NSÍ stutt.
Eitt ung og spennandi lið við nógvum framatrættaðum dygdum, ið kemur at liggja ovarliga á stigatalvuni í ár.
-Hvørjir verða mest eyðsýndu leikararnir hjá liðunum báðum sunnudagin?
Klæmint Olsen er ein maskina. Hann er og verður altíð farligur fyri eitthvørt mótstøðulið.
Clayton Soares hevur fingið glið á, og eg vænti, at hann verður í rætta hýrinum hesaferð.
-Hvat væntar tú, at úrslitið verður?
Eg vænti ein spennandi og undirhaldandi dyst við góðum álopsfótbólti.
ÍF vinnur 3-2.


text:
Kvøldskkúlin í Kollafirði, tað er Tórshavnar kvøldskúli, læt ársins framsýning upp í gjár. Nógv fólk vóru komin saman. Har var tónleikur og kaffi og alt , sum hoyrir til. Tey føroysku klæðini fylla allarmest á slíkum framsýningum, og tey eru eisini listaverk - verd at skoða. Sýningin hevði livandi modell í klæðunum, tað var vakurt at síggja.
Lærarin Poulina greiddi frá maynstrum og arbeiði. Í fleiri førum var silvurið eisini heimagjørt í silvursmíð í Kvøldskúlanum. Tann ovasta myndin er av nykarósu, persónligt heimagjørt mynstur eftir nykarósuni á Sandi. Onkur hevði mynstur við Frænarorminum, sum ein ungur maður hevur teknað. Mammur og ommur og langommur eru tær sum mest ganga á handarbeiðsskeiðnum.


text:
Nógv fólk, nógvur gangur, harður musikkur. Men væl fyriskipað, gekk skjótt at avgreiða liðini, sum vóru 11 í tali. Og ein skrá var so tú fekst fylgt við, nær tíni skuldu á gólvið.
Ein slík rúgva av søtum gentum og dreingjum, sum øll gjørdu sítt ítarsta – onkuntíð misti onkur fokus og stóð og stardi út í tóman heim ella stakk fingurin í munnin. Men sum tey vóru elskulig. Summi gjørdu “seriur”, og onnur brúktu mest amboð. Tað er ikki so lætt at taka myndir í hesum stóra rúmi, meðan alt er í rørslu, men her sæst Magna leiðandi mammu sína í innmarsjinum
Magna og Turið vóru í fyrsta liåðinum, sum kom inn, “foreldur og barn”. Hendan venjingin eitur “Lítli Pætur eiturkoppur Og á tí ókláru myndini er tað nokk “so klappa vit”.
Og so var tað Herbert, hetta er triðja árið , hann gongur til fimleik. Og hann er kvikur, sterkur og raskur. Tað sást, at um tú ikki klárar eitt fyrstu ferð, so er at royna aftur, til tú klárar tað. Meðan teir bíðaðu lurtaðu teir eftir søgu. Venjarar taka uppgávuna í álvara, tí tað er leingi at bíða, og ein søga styttir væl um bíðitíðina.
Russinan var eisini við, men hon svav alla tíðina.


text:
Tað vóru eini 140 fólk á veitslu leygarkvøldið 21. apríl. Sum onkur av fyrireikarunum tók til: ”Tað er óført at fáa 140 fólk á bygdarveitslu, tá ið bert 30 fólk búgva í bygdini. ” Rætt hevur hann í tí , men hóast fólkatalið er minkað síðani seinastu veitslu, so er húsatalið vaksið við einum 14 - 16, og hetta er avgjørt føroyskt met havandi íbúgvaratalið í huga. Tann nýggi býlingurin í Fornagarði eigur munin, og hesi fólk settu eisini sín dám á veitsluna – og sýntust at trívast væl. Hetta var eitt gott høvi at fáa sjóðað tey saman við bygdarfólkinum. Býlingurin fer at gera tað hópin lívligari í bygdini, og tað man eisini fara at síggjast aftur, tá Lítlifløttur verður byrgdur móti sumri.
Veitslan var væl fyriskipað og góð. Sótu rúmliga, og góður matur av Gjáargarði. Fimmbogi Lisberg skipaði fyri sangi og undirhaldinum. Tað var rættuliga fitt av stuttligum lokalum skemti, hóast tað krevur ikki einki av forkunnleika, um tú skalt skilja kjarnuna í hvørjum einstøkum føri. Stórskemtararnir Hilmar Jan Hansen og Heri Simonsen vóru fínir.
Lasse Klein helt eina hugtakandi og lutvís skemtiliga røðu um tað, sum rørdi seg í bygdini í 1950unum, tá ið teir 3 brøðurnir (sum smádreingir) á hvørjum ári hildu summarfrí við Gjógv. Hasum komst tú væl frá, Lasse.
Nógv varð sungið, men tað gjørdist ein serlig løta, tá ið Jónsvein í Lon við gittara sínum sang nøkur ørindir, ið hann hevði sett saman um pápa sín, Kristian í Lon. Yrkingina nevnir hann ”Lívið”. Tað hoyrdist ikki eit kis frá teimum 140 fólkunum hesa løtuna, tí tey sótu øll og slotaðu eftir hesum rámandi og sigandi innihaldinum. Vanliga meldi eg pass, tá ið tað er um tónleik at røða, men hatta lagið riggaði væl í mínum ómusikalsku oyrum. Gott, Jónsvein! Tú hevur sett pápa tínum ein vakran varða.
Borðhaldið endaði um midnáttarleitið, og so varð farið upp á gólv, har Sjúrður hjá Dinnufíu skipaði. Hann er góður og kendur kvøðari. Seinni spældi LM-band til dans, men tá lógu vit eldru undir dýnuni. Veitslan endaði í dimmalættingini, og hvør fann sær sína svøvnskemmu, sum Viderø, prestur, plagdi at orða seg.
Samanumtikið er hetta eitt gott og samansjóðandi tiltak, ið plagar at vera annaðhvørt ár. Tað skulu nógvar og drúgvar fyrireikingar til at skipa fyri slíkum, og tøkk fái tit, ið taka slíkt upp á tykkum, tí tekur ikki onkur stig til nakað so hendir EINKI.
Fyrst og fremst er heimasíðan - bygdin.fo - ein skráseting við myndum og frágreiðingum av øllum staðanøvnunum við Gjógv, men tó er innmarkin ikki teldutøk enn. Myndasavnið, ið kann takast sum eitt klípi í varðveitsluni av virksemi og persónum, verður dúgliga vitjað. Tað er stuttligt at merkja. Heilsanir í gestabókini og viðmerkingar til myndirnar fløva.


text:
fyribils til 1. august
Borgarstjórarnir í Nes-, Runavíkar- og Sjóvar kommunu skrivaðu í gjár undir tíðaravmarkaða tillagan av samstarvsavtaluni um betri heilsutænastur til borgarar í Skálafjarðar Læknadømi.
Í einum avmarkaðum tíðarskeiði verður gjørd ein royndarskipan, sum hevur við sær, at ein av teimum trimum kommunulæknunum hevur viðtalu aðru hvørja viku á Heilsumiðstøðini í Runavík og aðru hvørja viku í læknaviðtaluhølinum á Strondum.
Avtalan kemur í gildi mánadagin 23. januar 2017 at rokna og til 1. august 2017.
Royndarskipanin verður eftirmett í tíðarskeiðinum 1. juni - 1. juli 2017.


text:
Hann er føddur við Gjógv í 1911. Eftir lokna barnaskúlagongd fór hann sum so mangur annar bygdardrongur til skips. Nítjan ára gamal var hann ein vetur á Føroya Fólkaháskúla og fór síðani til Danmarkar at vinna sær útbúgving; hann tók fyrst studentsprógv 1934, tók so upp lestur við lærda háskúlan í Keypmannahavn - enskt, grikskt og latín vóru fyrstu tíðina lestrargreinir hansara, seinni skifti hann yvir til løgfrøði og tók løgfrøðisprógv 1944.
Í stríðsárunum røkti hann drúgt áramál blaðstjórastarvið á »Búgvanum« og læt eisini »Jólum uttanlendis« fitt av tilfari - politiska stuttsøgan »Eg stoyti heitt« og hugnaliga jólasøgan um sjótrøllini norðuri á Dánjalsmið munnu standa eina klárast í minninum.
Aftan á stríðslok kom hann heim aftur til Føroya og tók upp løgfrøðisstarv í Havn. Í tíðarskeiðinum 1958-70 sat hann á Føroya løtingi valdur av tjóðveldisfólki í Norðurstreymoy.
Í 1949 vórðu nakrar av søgum hansara prentaðar í »Søgubókini« og umleið 1960 komu tær tríggjar barnabøkurnar um lítla Sjúrð og ommuna og abban við Sjógv, sum av røttum hava verið mettar so høgt millum føroyskar barnabókmentir, at høvundurin fyri tær í 1977 fekk barnabókmentaheiðursløn Tórshavnar býraðs. Heiðurslønin varð givin við hesi grundgeving:
»Sigurð Joensen hevur við barnabókum sínum á hugtakandi hátt lýst hitt føroyska bygdaumhvørvið og hvussu børn spældu sær fyrr í samljóði við hina skiftandi náttúru um vetur og vár, summar og heyst. Harumframt hevur hann víst á tilknýtið millum yngsta og elsta ættarliðið á slíkan hátt, at uppalingarvirði er í hesum«.
Hann doyði í 1993.
Longu í øðrum nummari av »Búgvanum« vísa ungu studentarnir við hesum stubba á ein høvuðsvanda:
»Málspillutos«.
»1sti føroyski studentur: Tú fert í biografin, ikki?
2nnar føroyski studentur: Ja, eg fari, viss eg lukkist at náa tað.
Eitt spursmál og eitt svar og minst fýra av frekastu málspillum ella rættari sagt, ein stór málspilla alt sum tað er. Einki lýtir meira føroyskt mál enn at skoyta hetta dansk-týska »ikki« upp í hvørja spurnarsetning.
Tað danska »hvis« eitur á føroyskum máli um (ofta er betri ikki at hava um heldur, men bert flyta sagnorðið fram um grundorðið).
1sta føroyska arbeiðskona (nýkomin úr Føroyum): Íðan, tú veit eg, fert í biografin.
2nnur føroyska arbeiðskona: Ja, eg fari, fái eg stundir. 23 Fyri føroyamáls skuld og fyri okkara egnu skuld, latum okkum tala føroyskt og ikki gøtu-danskt«.
Ikki minst málsliga var hetta útisetablaðið frálíkt, og frálíkur øllum øðrum var Sigurð Joensen frá Gjógv, bæði tá hann í greinaskapi viðgjørdi samfelagsmál, og tá hann læt úr hondum stuttsøgur.
Á vári í 1940 hertóku týskarar Danmark, og hetta skapti her heima á landi eina ótrygga støðu, tí øllum var greitt, at ikki kundu Føroyar nú stýrast úr Danmark sum frammanundan.
Tjóðin var sum so mangan í tvíningum.
Ein partur vildi beinan vegin hava føroyskt ríki sett á stovn, føroyingar skuldu sjálvir taka ræðið í landinum fult út og skipa fyri í øllum viðurskiftum, meðan annar partur tók undir við amtmanninum, sum vildi leggja ábyrgdina fyri landsins stýri á løgtingið sum fólksins valda umboð og á amtið sum umboð fyri danska ríkið.
Trætan varð í fyrstu atløgu loyst, við tað at Bretland hersetti Føroyar við tí lyfti, at hermenninir skuldu takast aftur, tá ið kríggið var endað.
Hersetingin vardi í fimm ár, og tá ið hon í 1945 var lokin var øllum greitt, at ikki bar til at fara aftur í gomlu amtsstøðuna, sum verið hevði í gildi upp til 1940.
Einki úrslit spurdist burtur úr samráðingum millum danskar og føroyskar politikarar, og í 1946 setti danska stjórnin fram uppskot um eina fólkaatkvøðu, sum skuldi haldast 14. september hetta árið.
Úrslitið av fólkaatkvøðuni var, at ein meiriluti atkvøddi fyri loysing, meðan tey, ið atkvøddu fyri danska stjónaruppskot-inum, vóru í minniluta.
Hetta úrslit skapti mikla øsing, tingið varð sent heim, og aftur fóru føroyskir politikarar til Danmarkar. - Úrslitið av teirra samráðingarroyndum var heima-stýrislógin, sum varð sett í gildi 1. april 1948.
Minni enn so allir føroyingar vóru nøgdir við gongdina hetta trýára skeiðið eftir krígslok, og misnøgdin hevði m.a. við sær, at Tjóðveldisflokkurin sá dagsins ljós; hann stillaði upp á fyrsta sinni til løgtingsvalið í 1950 og fekk tveir mans valdar.
Samfelagsliga henda eisini stórbroytingar hetta 10-ára skeiðið. Heimsbardagin hevði tað við sær, at eftirspurningurin eftir feskfiski var alstórur í Onglandi, prísurin fór tí upp stórliga, og at kalla allur føroyski fiskiflotin legði seg eftir at flyta ísfisk - fyri tað mesta keyptur í Íslandi niður á bretska marknaðin.
Hesin starvsháttur kravdi lítið manningartal, og hetta hevði við sær, at fleiri fiskimenn løgdust uppi, tó fekst so við og við tann skipan í lag, at menn helst ikki máttu vera við meira enn tveir túrar í senn.
Hetta var vandasigling, og nógvir vóru teir, ið bøttu við lívinum; hesi fimm árini fórust 24 skip við tilsamans 124 monnum av krígsávum.
Stórur eftirspurningar og lágt manningartal hevði við sær øktar inntøkur hjá tí einstaka, men veruliga gullið spann reiðarin, sum heima í flógvari skrivstovu sá peningin fløða í kassan, meðan fiskimaðurin gantaðist við deyðan á havinum breiða.
Hetta var í mangar mátar ein avlagað tíð, og sum vera man hava høvundar okkara roynt at lýst hana, vit nevna *skaldsøguna »Í Sortanum« hjá Williami Heinesen, *sjónleikin »Og tó skínur sólin« hjá Valdemar Poulsen og *stuttsøguna hjá Heðini Brú »Tvinnir eru kostirnir«.
Tá heimsbardagin brast á, og alt samband Danmarkar og Føroya millum varð kvett, vóru nógvir ungir føroyingar staddir í Danmark í lestrarørindum. Fyrra helming av fýratiárunum verður føroyskt mentanarlív tískil tvíbýtt, vit tosa um bókmentir, ið skaptar vóru av føroyingum í útlegd og um bókmentir skaptar av føroyingum heima á landi. Aftan á krígslok í 1945 kemur so dastið av teimum, ið virkað høvdu í Keypmannahavn útlegdarárini, heim aftur, og seta teir eisini dám á mentanarlívið heima á landi fýratiárini at enda, ja, summir heilt upp at okkara døgum.
Staddir í hersettum landi avbyrgdir frá heimlandinum funnu føroyingar fragd í at hitta landsmenn tíðum, og ongantíð hvørki fyrr ella seinni man samanhaldið føroyinga millum hava verið so gott sum hetta fimm ára skeiðið 1940-45.
Feløgini vóru mong og sera virkin: Føroyingafelag, Hitt føroyska kristiliga ungmannafelagið, Studentafelagið, Ungmannafelagið Oyggjaframi, Itróttafelagið, Róðrarfelagið, Føroyska kirkjuliðið, Talvfelagið, Listafelagið o.o.
Í 1941 varð farið undir útgávu av *tíðarriti, ið fekk navnið »Búgvin«. Blaðið var fjúrtandadagsblað, tað kom út regluliga við 24 nr. árliga fimm tey fyrstu árini, seinasta árið, 1946, komu út 19 bløð, hitt seinasta 1. oktober - góðar 14 dagar aftan á fólkaatkvøðuna heima í Føroyum.
Fimm mans stjórnaðu »Búgvanum« hesi seks árini. Jóannes Rasmussen úr Havn var blaðstjóri á fyrstu 5 bløðunum 1941, Sigurð Joensen frá Gjógv var blaðstjóri restina av 1941, 1944 og 1945, Hanus Vang (við Høgadalsá) úr Kaldbak 1942, Erlendur Patursson úr Kirkjubø 1943 og Dánjal Pauli Danielsen úr Miðvági 1946.
Tað varð alt fyri eitt væl umtókt, tá fólk tóku seg saman at geva hetta sambindingarlið føroyinga uttanlendis út. Haldaratalið øktist í hvørjum og var 580, tá pappírstrot steðgaði vøkstrinum. Haldarar vóru í Danmørk, Noreg, Svøríki, Týsklandi og Sveits. Eisini eydnaðist at fáa »Búgvan« til Føroya í stríðsárunum.
Í »Búgvanum« var orðið øllum frítt, og í alt hava eini 70 - konufólk og mannfólk - skrivað greinir í tað. Her varð mangt havt á lofti. Menn skrivaðu um fossamál, fiskiskap, landbúnað, ídnaðarmál, kola- og leirmál, peningamál, stjórnarmál, skúlamál, ítróttamál, menningarmál o.s.fr., ella við øðrum orðum um øll samfelagsmál - handlig og andlig. Har umframt komu í blaðið søguligar greinir, skaldsligar greinir, søgur, yrkingar, tíðindi úr Føroyum o.m.a.
Ikki var ókent tá heldur at geva út jólabløð. Í 30-árunum kom heima í Føroyum »Jól í Føroyum«. Bókadeild Føroyingarfelags gav í 1940 út heftið »Jól uttanlendis«, sum kom øll árini til og við 1944. Ritstjórar á jólablaðnum vóru Karsten Hoydal og Regin Dahl. Vit bíta »]ól uttanlendis« komu út í tíðarskeiðinum 1940-44. merki í, at prósturin og Føroyavinurin Gudmund Bruun (1891-1956) skrivar inngang í øllum fimm heftunum, meðan Chr. Matras og Trond Olsen lata væl av tilfari.
Av øðrum tíðarritum, hetta umhvørvið skapar, nevna vit »Samfelagsrit«, sum Erlendur Patursson stjórnaði og sum kom út fýra ferðir í tíðarskeiðinum 1945-1952, og »Útiseta« árbók Føroyingafelags í Keypmannahavn, sum kom út árini 1945-1952 við Karsteni Hoydal og Christiani Matras sum ritstjórum.
Úr: Árni Dahl: Bókmentasøga I-III. Fannir. 1980-83.


text:
Leikaratunnil uppsettur við Stórá
TB | 28/05/13
Ein spildurnýggjur og snotiligur leikaratunnil er nú uppsett við Stórá. Hetta er ein liður í at gera okkara umhvørvi enn meira framkomið og ikki minst, so er TB enn eina ferð slóðbrótari í føroyska fótbóltsheiminum! Umframt at vit eru slóðbrótandi, so hevur hesin tunnil til endamáls at økja um trygdina hjá leikarum, dómarum og øðrum hjálparfólkum í samband við dystir.
Hesin tunnil er tann fyrsti av sínum slagið í Føroyum og fyritøkan, ið hevur framleitt hana er ongin onnur enn tann sama, sum hevur gjørt tað, sum er á Old Trafford, leikvøllinum hjá Manchester United.
Leikaratunnilin kemur ikki at órógva útsýnið hjá áskóðarum, tí hann verður bert drigin út, tá tað er tørvur á honum – tað verið seg til dystarbyrjan, hálvleiks og til dystarbyrjan.
Leikaratunnilin er latin av: HA-Smíð, Bærendsen Teknik, Rich. B.Thomsen, Sp/F Simo, John Reid Djurhuus málarameistari og Húsatænastan Hamar v/ Pól F. Joensen.


text:
03. Nov 2016
Sumbiar dansifelag 50 ár........ Nú Sumbiar dansifelag fylti 50 ár, vóru dansifeløgini í Sandoynni – Leikum Fagurt og Stígum Fast – boðin í veitslu saman við skúvoyingum. Vit vóru nøkur og 50, sum fóru at hátíðarhalda dagin saman við sumbingum. ...
03. Nov 2016
Niðanfyri er vegleiðandi skráin fyri dansiveturin hjá Dansifelagnum í Havn í Hornahúsunum. Onnur lættari kvæði verða eisini tikin tá ov lítið er á skrá ella skipari fær forfall. Fríggjakvøldið 7/10, kl. 21:00 Ársaðalfundur Eingin skrá Fríggjakvøldið 21/10, kl. 22:00 Eingin skrá Fríggjakvøldið 28/10,...
06. Okt 2016
Boðað verður frá at aðalfundur hjá Dansifelagnum í Havn verður í Hornahúsunum fríggjakvøldið 7. oktober 2016, kl. 21:00. Skrá sambært viðtøkum felagsins.Umframt vanligu skránna til aðalfundin, verður eisini ein drekkamunnur og høvi verður hjá nýggjum limum at tekna seg. Harumframt verður høvi at skriva seg...
20. Sep 2016
Til øll limafeløgini og umboðsráðslimirnar Við hesum verður boðað frá at aðalfundurin hjá Sláið Ring verður Leygardagin 24. septembur 2016, kl. 12.00 á Fróðskaparsetri Føroya, Føroyamálsdeildin V.U. Hammersheimbsgøta 16. ...
01. Sep 2016
Kvæðaferð við Norrønu 21. – 24. august 2016 til Danmarkar. Tríggjar ferðir hevur Sláið Ring saman við Smyril Line skipað fyri kvæðaferð við Norrønu. Í maj 2012 og 2014 var kvæðaferð til Íslands, og skipið lá á Seydisfirði 1½ døgn....
24. Aug 2016
Vága Dansifelag, Álandsferð 28. juni – 4. juli 2016. Vága Dansifelag hevur samarbeiði við dansifeløg úr hesum londum: Norra, Svøríki, Danmark, Finnlandi og Álandi. Vit hava dansað...
17. Aug 2016
Til øll limafeløgini og umboðsráðslimirnar Við hesum verður boðað frá at aðalfundurin hjá Sláið Ring verður Leygardagin 24. septembur 2016 kl. 12.00 á Fróðskaparsetri Føroya, Føroyamálsdeildin V.U. Hammersheimbsgøta 16. ...
03. Aug 2016
NÁM hevur lagt stóra kvæðasavnið Føroya kvæði – Corpus Carminum Færoensium – stytt CCF út á heimasíðuna hjá Snar. Á heimasíðuni sr.fo, - undir yvirskriftini kvæði - ber til at finna leinkjuna til Føroya kvæði. ...


text:
(Ummælið eftir Laufey Brynhildardóttir á Facebook tann 1. mai 17) Bókin er pallurin Var so heppin at síggja leikin Skrímslalív í Norðurlandahúsinum í vikuskiftinum. Talan er um ein sonevndan “pop-up” leik, og er tað nakað sum frøðir meg, so er tað pappír og pop-up. Vit kenna øll til lukku-kortini, sum… les meira…. →
Karavella Marionett-Teatur hevur nú tveir leikir á skránni: “Dansa so væl og leingi“, sum er leikur fyri vaksin og børn, ið tíma at lurta. Hann verður leiktur í stóra ferðandi leikhúsinum, við marionettum. Les meir um leikin HER. Hin leikurin er “Skrímslalív“, fyri børn og barnligar sálir í øllum aldrum,… les meira…. →
30. apríl var frumsýning av 5. leikinum hjá Karavella Marionett-Teatri: Skrímslalív. Sýningin var í Norðurlandahúsinum í samband við at stóra samvirkna skrímslaframsýningin hjá Áslaug Jónsdóttir: Heima hjá Skrímslunum var í Norðurlandahúsinum. Leikurin er yvir fýra av vældámdu skrímslabókunum eftir Rakel Helmsdal, Áslaug Jónsdóttir og Kalle Güettler, Skrímslavitjan, Klandursskrímsl, Skrímslakiskan og… les meira…. →
10. apríl 2016 var frunsýning av nýskrivaða marionettleikinum Dansa so væl og leingi hjá Karavella Marionett-Teatri. Hedvig Westerlund-Kapnas leikstjórnaði leikinum, sum Rakel Helmsdal skrivaði, spældi og skapti. Søgan er um Eleonoru og Sindra, tvey børn, sum vaksa upp saman, gerast góð og verða atskild vegna ymisk áhugamál. Hægsta ynski… les meira…. →
Tá okkurt verk verður tilnevnt til eina heiðursløn, verður vanliga ein grundgeving gjørt fyri hesum. Grundgevingin fyri at “Hon, sum róði eftir ælaboganum” er tilnevnd til Barna- og Ungdómsbókmentavirðisløn Norðurlandaráðsins er sambært tilnevningarnevndina hendan: Hon, sum róði eftir ælaboganum. Rakel Helmsdal. Bókadeild Føroya Lærarafelags. 2014. 16 ára gamla Argantael hevur sett… les meira…. →
So sleppi eg endiliga at siga tað! “Hon, sum róði eftir ælaboganum” er tilnevnd til Barna- og ungdómsbókamentaviðriðsløn Norðurlandaráðsins! Fyri nøkrum vikum síðani fekk eg eina ógvuliga hemmiliga telefonuppringing, sum segði mær gleðiboðini, men eg mátti ONGUM siga frá, slett ongum! Eg havi hildið mær síðan, ella næstan, maður og… les meira…. →
Av og á – og ikki ofta – upplivir tú okkurt, sum kennist so rætt, at tað ikki ber til at fara víðari, uttan at siga øðrum frá, so tey eisini skulu hava ein kjans at uppliva hetta. Soleiðis kendi eg tað, tá eg hevði verið gjøgnum Sansavilliniborgina “Eitt ynski… les meira…. →
Góð tíðindi eigur man ikki at liggja á, tí kanska onkur annar eisini heldur tað vera góð tíðindi. Seinasta mánaðin havi eg fingið tey gleðiligu boð, at báðar bøkurnar, sum eg sendi forlagnum hjá mær, Bókadeildini, beint fyri ársskiftið, eru góðkendar til útgávu. Sjálvandi skulu tær nú gjøgnumarbeiðast, men tað… les meira…. →
Lítla skrímsl og Stóra Skrímsl eru komin til Føroyar og eru í ferð við at seta heim síni upp í Norðurlandahúsinum, so tit øll kunnu støkka inn á gólvið hjá teimum. Har kanst tú spæla, tekna, klintra og lesa bøkur saman við teimum. Ert tú barn ella hevur børn ella… les meira…. →


text:
Teldutala
Eg helt, at tað var ein nýggj regla í táttinum um Óla Jákup hjá Jensi, sum fór at mjólka einum frensi, og nú legði telefonina í skápið. Men nei. Sjónvarpstíðindini eru í ramasta álvara. Onga telefon í modernaða skúlanum. Tað verður spennandi at fylgja við, hvussu leingi telefonbannið fer at rigga. Tí fartelefonin er vorðin meginnervalagið í vitanarsamfelagnum. Tað er har tú skrivar og leitar, fotograferar, ert á Facebook, spælir Spotify, og sum vaksin tastar inn og út til arbeiðis í TotalView. Tað munnu vera tíggju ár siðani at eg intervjúvaði stjóran á elsta fólkaskúla í Havn um hetta sama. Tá segði hann somu orð. Hugsi ikki hann hevði sagt somu orð ídag, tíggju ár og nógv cyberár seinni. Ikki tí, eg hevði ikki sent børn í skúla fyri at tosa í telefon, men fyri at læra. Men tað leiðir til næsta spurning: Ber ikki til hjá lærarum ella starvsfólkum, tey eru tilsamans áttaogfjøruti í hesum skúla, at lata upp fyri bara eini lærufunksjón í telefonini, so hon kundi verið eitt brúkiligt amboð í einum av nýggjastu skúlum í landinum við øllum hugsandi amboðum og avbjóðingum? Orsaka, men eg haldi at hesin skúli hevur blást lív í søguliga hugtakið maskinstormari, arbeiðsmenn, sum í tátíðini brutu maskinurnar, tí teir bóru ótta fyri at verða settir til viks, missa breyð og missa andlit. Men kanska er fartelefonin ein so stórur trupulleiki í skúlastovuni, at eitt fullkomið bann má setast her og nú. Og kanska er tað av hesi somu orsøk, at skúlin letur allar næmingarnar á heimasíðuni tosa í, guess what, fartelefon. Kanska er tað greið tala og ein tungtvigandi orsøk, at leggja telefonina í skápið, stóra skápið, sum tyktist mær dekan og tómt. Livst, so spyrst.


text: Hans Jacob Jacobsen(1901 - 1987) varð føddur í bygdini Skálavík og fekk sær rithøvundanavnið Heðin Brú, tá ið fyrsta skaldsøga hansara kom út í 1930. Hann las á landbúnaðarháskúlanum í Keypmannahavn og gjørdist heimafturkomin landbúnaðarráðgevi. Starvið hevði við sær nógvar ferðingar um alt landið, og samrøðurnar við bygdafólkið, hann hitti, fekk stóran týdning fyri hansara ritverk. Í bókum hansara er eitt høvuðsevni stríðið millum gamalt og nýtt og broytingarnar frá føroyska bóndasamfelagnum til fiskivinnusamfelagið. Hann er tann stóri frásøgumaðurin í føroyskum bókmentum, og hansara skemtiliga bók Feðgar á ferð er mest lisna føroyska skaldsøgan, vald til aldarinnar bók í Føroyum.


text:
Í gjár handaði Det Danske Akademi ársins heiðurslønir. Thomas Boberg fekk ta stóru heiðurslønina ella Akademiets Store Pris, Camilla Christinsen fekk Beatrice heiðurslønina, Klaus Lynggaard fekk Otte Gelsted heiðurslønina, Vígdis Finnbogadóttir fekk Karen Blixen medaljuna og Sissal Kampmann fekk Klaus Rifbergsa debutantheiðursløn.
Vit eru enn bókmentaliga paff og heilt ómetaliga ernar av føroyska yrkjaranum, sum hevur fingið henda fantastiska stóra heiðurin. Vónbjørt Vang hevur tikið myndirnar og tøkk fái hon fyri tær. Enn einaferð vilja vit gratulera okkara kæra húsyrkjara (sum gjørdi jólakalendarayrkingina í síðsta ár) hjartaliga til lukku, Sissal.


text:
Flogbóltsfelagið Fleyr hevur sum høvuðsendamál
- At miða eftir at hava eitt støðugt til hækkandi tal av íðkandi limum
- At geva børnum og ungum møguleika fyri at fáa uppfylt sínar ítrottarligu ætlanir
- At vit kunnu kalla okkum førandi ungdómsfelag í Føroyum
- At útvega og ”fasthalda” børnum og ungum, sum ynskja at spæla flogbolt á ítrottarliga høgum støði
- Fyri yngru liðini skal verða pláss til øll.
- Øll skulu fáa avbjóðingar, sum passa til teirra útgangsstøði
- At hava venjarakreftir, sum eru tilvitaðar um og duga at taka útgangsstøði í einstaka íðkaranum
- At menna spælarar til liðini í hægri deildunum
- At menna sosiala sjónarmiðið í samveruni millum ungdómsleikarar og ímillum ungdómsleikarar og seniorleikarar
- At menna og styðja vanliga og góða atferð/framferð millum børn og ung bæði í venjingar- og kappingarstøðum
- At tryggja at venjarar hava bæði menniskjaligar og ítrottarligar førleikar
- At tryggja optimalt samskifti við foreldur
- At geva foreldrum møguleika at vera við í teimum mongum uppgávunum í felagslívinum
Til kalendaran omanfyri skal viðmerkjast, at tað er skráin, sum liggur hjá FBF, sum er galdandi. Tað kunnu koma broytingar, og tað kann henda, at vit ikki fáa dagført alt beinanvegin alla tíðina.


text:
Orð: Lina Sandell
Lag 1: Ralph E. Hudson
Lag 2: Andrew Thomsen
Týtt: Victor Danielsen
Upprunaheiti: Det blir något i himlen för barnen att få
1. Tað er nakað í Himli hjá børnum at fá,
tey, sum elska sín frelsara her;
bæði krúnur og gullhærpur fáa tey tá,
og ein klædning, sum snjóhvítur er.
Niðurlag: Har er nakað at fá, har er nakað at fá,
har er nakað hjá børnum at fá;
í tí himmalska stað eru øll altíð glað,
har er nakað hjá børnum at fáa.
2. Tey á gullgøtum ganga og syngja so glað,
millum einglar í ljósinum har;
Jesus sjálvur er hjá teimum, minnist til tað,
hann, sum syndir og straff teirra bar.
3. Har við borðið hjá Gudi, har sita tey øll,
fáa nýtt vín og livandi breyð;
Harrin Jesus er ljós í tí himmalsku høll,
eingin pína er har, eingin neyð.
4. Ja, tey fáa sær vatn av tí livandi flóð,
eta fruktir av lívstrænum við,
og um Jesus tey syngja eitt gleðiligt ljóð,
og hann gevur teim ævigan frið.


text:
Slóðir
Participant Portal - síða við kunning um øll útboð og har allar umsóknir skulu latast inn
DESCA (Development of a Simplified Consortium Agreement) - uppskot um standardavtalu millum partar í einari verkætlan
CORDIS - tíðindi og kunning um ES verkætlanir
Euraxess - kunning til granskarar, sum flyta millum lond
Marie Curie - flytføri skipanin í Horizon 2020
Net4Society - sosial- og hugvísindi í Horizon 2020
SiS.net - vísindi í samfelagnum
EASME - skrivstovan fyri smáar og miðalstórar fyritøkur
ERC - Evropeiska Granskingarráðið
Energy Union - kunning um orkuætlanina hjá ES
International Research Update, tíðarrit, ið kemur út einaferð um vikuna við granskingartíðindum úr ES
IGLO samtak av menningar- og granskingarstovnum við sæti í Brussels


text:
Tvey stór omanlop hava verið í berginum Norðuri við Gjógv á Ambadali. Tað fyrra lopið, ið er niðan fyri Gjógv, er komið um hálvan novembur (2009), meðan tað seinna lopið, ið er oman fyri Gjógv, er komið nú um mánaðarskiftið novembur/desembur. Tað niðara lopið - ið er tað minna lopið - er beint niðan fyri Gjógv. Her var so vakurt. Ein ryggur við einum høvdi vaks mestsum út úr berginum, og tað var gangandi út á hetta høvdið, og haðani hevði tú eitt frálíkt útsýni bæði oman- og niðaneftir. Nú er ryggurin lopin burtur, men høvdið stendur eftir, og nú er berg í millum ryggin og høvdið, so har er ógongt. Ein stór riva sæst í berginum oman fyri høvdið, so tað er bara ein tíðarspurnigur, nær náttúrukreftirnar hava fingið bilbugt við høvdinum. Hetta lopið sær út til at vera komið niður á Heimara Búgvabarm - á Urðina Inni á Hálsi og á Hálsin sjálvan.
Tað seinna lopið, ið er oman fyri Gjógv, er so nógv tað størra lopið. Tað er lopið líka úr upsini og í sjógv. Ilt er at meta um breiddina á lopinum, men einastaðni millum 50 og 100 metrar av upsini og niðureftir eru farnir í havið. Hetta lopið hevur lagt eina heilt stóra urð eftir seg á Vestara Búgvabarmi og fjalir alt Inni á Hálsi - líka frá fastlandinum og út ímóti Búgvanum - og hevur sostatt gjørt Búgvan landfastan. Hesi bæði stóru omanlopini hava broytt umstøðurnar innan fyri Búgvan almikið. Tað hevur altíð ljóðað á mannamunni, at einaferð í tíðini var landfast Inni á Hálsi. Tað er einki at ivast í, at so hevur verið, men so langt aftur, sum nakar veit, hevur Búgvin staðið leysur úr landi. Í góðum líkindum hevur tað borið til hjá smærri bátum at siglt innanfyri. Samband hevur verið millum Heimara- og Vestara Búgvabarm, men í vetur gjørdust teir sjálvstøðugir. Skal frágreiðingin um sambandið barmanna millum vera heilt neyv, so bar tað til - sum áður nevnt - at sigla innan fyri Búgvan, og tað bar nevnliga eisini til at ganga av Urðini Inni á Hálsi (á Heimara Búgvabarmi) og á Vestara Búgvabarm í gjøgnum eitt hol inni á fastlandinum (sjá myndasavnið). Nú er alt hetta broytt: Siglingarleiðin innan fyri Búgvan er burtur, Urðin inni á Hálsi er burtur, Holið millum Heimara - og Vestara Búgvabarm er burtur og Steinurin á Vestara Búgvabarmi (stutt vestan fyri Hálsin) er eisini burtur. Einstøk staðanøvn fara í gloymskuna, men hesi eru snøgt sagt farin í søguna og liggja nú undir urðini (hvussu man hon forrestin fara at eita?)
- Í summar vóru Hans á Skipinum og eg - frá báti hansara - uppi á landi á teimum flestu plássunum frá Vambarkletti og heimeftir ( -- "har fram við bergsins fót!"). Tað er ein ikki sørt løgin kensla at vita sær, at vit sigldu innan fyri Búgvan, vóru á Urðini Inni á Hálsi og gingu í gjøgnum holið av Heimara Búgvabarmi og á Vestara Búgvabarm. Hetta kemur nú eingin at gera okkum eftir (reyp), men myndirnar eru varðveittar, og tær eru eisini at síggja í myndasavninum.
--- Tað sær út til at vera so mikið smátt grót í tí nýggju urðini, at tey ógvusligu høgættarbrimini hava óivað rættuliga góðar uppruddingarmøguleikar, men nær ið tað verður siglandi aftur innan fyri Búgvan, er (sum tey plaga at siga) ein góður spurningur ---- !Fleiri myndir: myndasavn - 2009 - Omanlop á Búgvabarmi desembur 2009
(ovara myndin er tikin í desember 2009 og tann niðara í juni 2009)


text:
Kraftigur matur skal hava sterkt øl, so sum gulløl
Lættur matur skal hava lætt øl, so sum pilsnar og classic
Ljósir rættir skulu hava ”ljóst” øl, so sum hveitiøl og pilsnar
Myrkir rættir skulu hava myrkt øl, so sum lager, classic og myrkar gulløl.
Søtir rættir skulu hava søtligar øl, so sum portara / stout
Av og á kann ein løtt og frísk øl verða eitt gott mótspæl til ein kraftigan og sterkan rætt, so sum chili con carne.
Tað er eisini vert at hugsað um , at feitur matur krevur eina kraftiga øl.
Tann kraftiga ølin er góð til neutraliserað feitt við at reinsa góman.
Royn m.a. eina gulløl til gravad ella royktan laks.
Set saman tína egnu ølmatskrá:
Øl kann nýtast sum fordrykkur, til forrætt, høvuðsrætt, ost og dessert.
Her er nakað av inspiration til, hvussu man sjálv/ur kann seta saman sína egnu ølmatskrá:
Fordrykkur
Her er mest sannlíkt at velja eina turra og fruktkenda øl. Tað kann m.a. verða hveitiøl, sum við sínum frískleika og frukt er eitt gott alternativ til sjampanju.
Forrættur
Til lættar forrættir verður viðmælt lættari ølsløg, so sum pilsnar, hveitiøl ella classic.
Til royktan fisk verður sterkari øl viðmælt, so sum gulløl.
Høvuðsrættur
Her er best at royna við eitt sindur kraftigari ølsløgum, so sum gull og specialøl.
Nýt vegleiðingina – kraftigar øl til kraftigan mat, lættar øl til lættan mat, o.s.fr.
Ostur
Tað ber væl til at borðreiða øl til ost. Tá ostur oftast er feitur, verður viðmælt at velja sterkari ølsløg, so sum gulløl og portara.
Dessert
Ein søt dessert skal hava eina søta øl. Portari er væl egnaður, serliga til sjokolátagrundaðar dessertir og desserir við støði í egg og róma
Vit vilja verða við til at fyribyrgja misnýtslu


text:
Telvað verður í 5 aldursbólkum: 2. flokkur og yngri 3. og 4. flokkur 5. og 6. flokkur 7. og 8. flokkur 9. flokkur og eldriLes meira »
Stór talvkapping í Kollafirði
Í døgunum frá 12. – 19. juli verður Kollafjørðar karmur um stóra altjóða talvkapping. Kappingin hevur fingið navnið Faroes Open, og ætlanin er, at kappingin skal gerast ein fastur partur av føroyska talvárinum.Les meira »
Helgi Dam Ziska Ársins Telvari og Jón í Horni Nielsen Ársins Stjørnuskot
Eftir steypakappingina leygardagin varð ársins Talv Gallaveitsla hildin á Gjáargarði. Á skránni var m.a. steypahandan og kjósing av Ársins Telvara og Ársins Stjørnuskoti. Øll tey luttakandi feløgini í steypakappingini kundu atkvøða og samanteljingarnar vístu at tað ikki var nakar ivi um, hvør skuldi kjósast.Les meira »
Havnar Telvingarfelag steypavinnarar 2017
Leygardagin skipaði Talvsamband Føroya fyri tí árligu steypakappingini fyri lið, ið varð hildin á Gjáargarði við Gjógv.Les meira »
Reykjavik Open: Seinasta umfarið gav flest stig
Tíggjunda og seinasta umfarið, var tað umfarið føroyingarnir fingu flest stig, 7. Fleiri góð úrslit vóru í gjár, m.a. vann Janus Skaale (1765) á Jay A Carr (2086), Leif Reinert Fjallheim (1667) vann á Palmar Breidfjord (1866) og Luitjen Akselsson Apol (1561) vann á Gerd Meier (1779). Helgi Dam Ziska (2553) telvaði javnt ímóti IM Bjørn Ahlander (2416).Les meira »
Reykjavik Open: Eygleiðingar frá eini mammu
Reykjavík Open: næstseinasta umfar Eg kendi ikki bisp fyri rók, áðrenn alt hetta byrjaði. Í mínum barndómi var talv ein dreingjadagdvølja burturav, men eldri beiggi mín lærdi meg at spæla dam, so eg visti um finnu, hon drepur á skák. Einaferð las eg eisini eina skaldsøgu, Dronninggambit, kallaðist hon. Minnist meg rætt, var hetta ein kærleikssøga har høvuðspersónurin telvaði seg fram til ta røttu, og eg royndi at imponera onkran garvaðan telvara, tí eg kendi orðið gambit.Les meira »
Reykjavik Open: Janus fingið gongd á
Í dagsins umfari, ið var tað 9. og næstseinasta, vóru fleiri góð úrslit hjá okkara telvarum. M.a. vann Janus Skaale (1765) á íslendska Gunnar Runarsson (2006), og Jón í Horni, ið vann á svenska Alexander Hart (1806). Hinir, ið fingu stig í dag vóru Luitjen A. Apol (1561), ið vann í føroyauppgerðini ímóti Benjamin R. Fjallheim (1322), Helgi D. Ziska (2553) telvaði javnt móti IM Bjørn Thorfinnsson (2413), Leif R. Fjallheim (1667) telvaði javnt ímóti Dustin Tennessee Opasiak (1885), Elmar R. Fjallheim telvaði javnt móti Ingrid Jodre Kvamme (1444) og Allan Nielsen telvaði javnt ímóti Svava Thorsteinsdóttir (1358). Samanlagt gav hetta okkara telvarum 5 stig.Les meira »
Reykjavik Open: 6. umfar – Aftur 5½ stig í dag
Í dagsins umfari fingu føroyingarnir 5,5 stig. Janus Skaale, Margar M. Berg, Luitjen A. Apol og Leif R. Fjallheim vunnu síni talv, meðan Helgi D. Ziska, Heiðrikur T. Jacobsen og Suni í Horni Nielsen telvaðu síni talv javnt. Størsta (hálva) skalpin má Suni nokk eiga, tá hann telvaði javnt móti telvara, ið er styrkismettur 557 ratingstig hægri. Úrslitini hjá Luitjen, Janusi og Heiðriki vóru eisini góð, tí mótstøðumenninir vóru eisini væl hægri styrkismettir.Les meira »
Reykjavik Open: 5. umfar – Helgi einans hálvt stig frá toppinum
Í dag fingu føroysku telvarirnir 5,5 stig. Helgi D. Ziska, Heiðrikur T. Jacobsen og Janus Skaale vunnu síni talv móti lægri styrkismettum telvarum, meðan Elmar R. Fjallheim, Margar M. Berg, Suni í Horni Nielsen, Leif R. Fjallheim og Flóvin M. Tummasarson telvaðu síni talv javnt.Les meira »
Reykjavik Open: Støðan eftir 4. umfar
Eftir 4 umfør er Helgi D. Ziska fremstur av føroyingunum við 3 stigum, og liggur hann samanlagt á einum 57. plássi. Honum næstir eru Allan Nielsen og Jón í Horni Nielsen við 2 stigum. Allir teir føroysku telvarnir hava fingið stig. 5. umfar byrjar kl. 16 føroyska tíð í dag.Les meira »


text:
Fyribyrging
Fyribyrging av rúsdrekka/rúsevnum er ein týðandi partur av arbeiðnum hjá Bláa Krossi.
Fyribyrgingarráðgevi okkara bjóðar seg til at ráðgeva foreldrum, familjum og avvarandi um fyribyrging av rúsdrekka og rúsevnum. Eisini verður vitjað á skúlum, stovnum, arbeiðsplássum, samkomum, ungdómshúsum, legum og aðrastaðni, har ung koma saman, ella har arbeitt verður við ungum fólki.
Ráðgevingin fevnir um rúsdrekkapolitik og onnur evnir so sum sjálvsálit, sjálvsvirði, bólkatrýst, læran um at seta mørk, árin, seinárin hjá børnum, ið vaksa upp í heimi við rústrupuleikum.
Kirkjur og samkomur
Blái Krossur er ein kristiligur felagsskapur, tískil ynskja vit sjálvsagt eisini at koma á vitjan í samkomun og kunna um fyribyrging av rúsdrekka. Eisini ber til hjá prestum at seta seg í samband við fyribyrgingarráðgevan í samband við legur, m.a. konfirmatnalegur, síðan verður undirvísingin løgd til rættis saman við prestinum.
Skúlar
Í samband við skúlar ber til hjá SSP ella lærarum at seta seg í samband við fyribyrgingarráðgevan, um ynskiligt at er at fáa meira kunning um fyribyrging av rúsdrekka. Eisini ber til hjá arbeiðsplássum at venda sær til fyribyrgingarráðgevan viðvíkjandi fyrispurningum um mannagongdir viðvíkjandi rúsevnapolitikki. Trupuleikar á hesum øki kunnu verða rúsevni á arbeiðsplássinum, uppgávan hjá leiðsluni, ábyrgdarfólki og starvsfelaga, “Hin torføra samtalan” o.a.
Gigni
Til ber eisini hjá heilsufrøðingum at seta seg í samband við fyribyrgingarráðgevan viðvíkjandi børnum, ið vaksa upp í einum heimi, har rúsdrekka ella rúsandi evnir eru til ampa fyri familjuna. Eisini ber til hjá ungum ella foreldrum at venda sær beinleiðis til fyribyrgingarráðgevan, um áhugi er í at koma upp í ein bólk.
Fyribyrgingarráðgevi
Alisa Hammer,
tel: 770709
telduportur: alisa@blakross.fo


text:
Dagtilboð
Doktarahúsið – fyri fólk við minnissvinni
Doktarahúsið í Fuglafirði er eitt dagtilhald, ið er ætlað teimum, sum búgva heima og hava fingið staðfest sjúkuna demens. Endamálið er at skapa tryggar karmar um gerandisdagin hjá teimum, sum eru í dagtilhaldinum til tess at betra um lívsgóðskuna og evni at megna dagin.
Í dagtilhaldinum verður bjóðað uppihald, máltíðir og koyring til og frá húsum fyri fastan dagsprís.
Avvarðandi hjá persónum við demenssjúku eru altíð vælkomin at seta seg í samband við okkum at fáa stuðul og ráðgeving í sambandi við sjúkuna og teir trupulleikar, hon kann elva til. Tú kanst venda tær til dagtilhaldið á tlf. 73 02 40 gerandisdagar millum kl. 11.00 og 15.00.
Tú kanst søkja við at venda tær til skrivstovuna hjá Nánd á tlf. 73 02 00 ella við at heinta oyðublað her.
Ansingartilboð
Óhjálpin persónur, 67 ár og eldri, kann fáa ansara, um so er, at Nánd metir at tørvur er á støðugari røkt og hjáveru.
Ein ansari kann vera avvarðandi, familjulimur ella annar, ið er mettur førur fyri at átaka sær ansingaruppgávuna. Samsýning fyri at ansa kann verða veitt eftir ávísum leiðreglum fyri ansingartilboð.
Tú kanst søkja við at venda tær til skrivstovuna hjá Nánd á tlf. 73 02 00 ella við at heinta oyðubløð her.


text:
Loysn 20 og 21 koma í morgin…
..sjórænaraskiparin hevur sagt, at hann skal tveita hann í havið fyri krokodillurnar. –Á dú, á dú segði Niko, vit mugu bjarga honum, men hon hugsaði, at krokodillur mundu ikki vera nógvar í Nólsoyarfirði. –Ja, segði hetta lítla, men eg havi onga klokku! –Onga klokku? Spurdi Niko, hvussu tá? –Jú sært tú, hevði eg havt eina klokku, so kundi eg brúkt hana ímóti sjórænaraskiparanum, tí hann ræðist klokkur, tað er tað einasta, sum hann ræðist. –So vart tú heppin, segði Niko, eg havi netupp eina klokku her, og hon tók urið upp úr lummanum og gav flogkyktinum. –Oys takk! Eg hopi, eg orki at bera hana. Urið var nokso tungt hjá tí lítla lýsandi flogkyktinum, og tað fleyg rættiliga lágt yvir aftur ímóti sjórænaraskipinum. Nú sá Niko ikki so væl, hvat hendi, tí at Ritan var komin næstan til Nólsoyar. Men flogkyktið fleyg yvir til sín vin, fangan, og gav honum urið. Hann fekk ikki tikið tað, men hon legði tað í hondina á honum, sum var bundin aftan fyri mastrina. Og nú segði hann við skiparan, at vissi hann ikki slapp leysur, so skuldi hann seta vekjaran i klokkuni at ringja, og so fór skipið at fara í luftina. Skiparin var ikki so klókur, so hann trúði honum og læt seg hótta til at sleppa honum leysum. Men hann koyrdi hann av skipinum beinanvegin við urinum, hann fekk bara ein lítlan bát og tvær árar. Og tá ið Ritan kom aftur úr Nólsoy, sóu teir umborð, at ein maður var í havsneyð í einum róðrarbáti, so teir fingu hann umborð á Rituna, og tann lýsandi flúgvandi veran kom eisini við. Hon segði dronginum, at tað var Niko, sum hevði bjargað honum, tí at hon hevði lænt teimum urið. Niko spurdi , um tey kundu fara á løgreglustøðina við urinum, tí hon hevði funnið tað, og nú hevði hon ikki stundir at fara við tí.
Tá ið Ritan legði at á Busatanga, fór Niko heim til ommu sína. Hon gekk eftir áarvegnum


text:
Tað er hugaligt at fara í gongd at lesa, nú ið sjey handrit eru innkomin til skaldsøgukapping bókhandlaranna. Vit hittust nú ein dagin og avtalaðu evstamark og nær vit skula hittast. Eilen er ikki á myndini
Tíðindaskriv:
SKALDSØGUKAPPINGIN HJÁ BÓKHANDLARAFELAGNUM Sjey handrit komu inn til skaldsøgukappingina, sum Bókhandlarafelagið skipar fyri. Tað var, tá ið Bókadagarnir endaðu í fjør, at Kári Árting úr Rit & Rák kunngjørdi, at Bókhandlarafelagið útskrivaði kappingina. Treytirnar vóru sum kunnugt, at talan skuldi vera um samtíðarskaldsøgu, sum í høvuðsheitinum gongur fyri seg í Føroyum. Vinnarin fær – umframt útgávusáttmála við Bókadeild Føroya Lærarafelags – kr. 50.000. Innlatingarfreistin var tann 1. september, ið sum kunnugt gjørdist valdagur, og er tað onkur, sum ikki hevur fingið váttan fyri innsent handrit, skal viðkomandi siga frá á hesari teldupostadressuni: kari@ritograk.fo skjótast til ber. Í dómsnevndini sita: Bergur D. Hansen, Bergljót av Skarði, Pætur M. Dahl, Eilen Anthoniussen og Marna Jacobsen. Dómsnevndin er nú farin undir at viðgera tey sjey handritini, og vinnarin verður kunngjørdur bókadagarnar síðst í november


text:
Kongsbóndi Niels Peter Egholm í Hvalvík, tann nú langabbi kongsbónda Thomas Egholm, vaks upp á Eiði og var ein, ið var við í tí ferð, sum her skal vera umrødd, eftir sum hann sjálvur segði frá henni:
Tað var seint um várið, vit vóru á Norðurhavinum. Mjørkaflókar komu av og á eftir sjónum, so ikki kundi ein síggja væl frá sær. Meðan vit fiskaðu, rakar ein við, at eitt skip kemur siglandi ímóti okkum.
Allir á bátinum vóru á einum máli, at best var at draga upp og rógva til lands. Tað bleiv tá, so sum sigst í grindavísuni: “Snørerne ind og Aarerne ud”, og rógvið varð inn ímóti landi.
Skjótt eftir gjørdist logn, so skipið ikki kundi sigla okkum aftur. Men so varð stórbáturin settur út; nógvir mans fóru í hann, og tveir stóðu og skundaðu undir - av og á slógu teir - fyri at fáa teir, ið sótu við árunum, til at rógva dúgligari.
Vit komu inn til lands vestan fyri Lambastaksfles. Lambastaksfles var ein stórur steinur nær landi vestan fyri Lambastakk. Einaferð í seinni tíð er flesin farin út á djúpari vatn av brimi og horvin. Tá varð nakað dragnað millum bátarnar. - Hóast streymurin var harður ímóti, róðu vit innan fyri flesina. Tað var ikki vanligur siður at rógva innan fyri hana, men tað stytti eitt sindur um vegin.
Tá ið manningin á skipsbátinum sá, hvar vit róðu, komu teir aftan á okkum; men av tí, at teir ikki kundu halda ímóti streyminum, fóru teir dansandi vestur við land. Tað gjørdist ov langt ímillum bátarnar, og tann fremmandi báturin mátti halda útaftur til skipið.
Jákup, bróðir Páls á Látrinum, var ein, ið var við á eiðisbátinum. Hann hevði ovtikið seg av rógvingini, so hann fekk mein í ryggin, og gjørdist rættiligur krypil. Tá ið hann eftirsíðani skuldi koma sær um stovugólvið, mátti hann styðja seg niður á ein lítlan fótaskammil, sum seinni var brúktur at seta niður á vevstól til vevkonuna at sita á. Harav fekk hann navnið: „Vevskammilin". Tað hevur eydnast mær at fáa hann til Forngripagoymsluna.
Andreas Weihe: “Søga og søgn”, 1933


text:
Orð: Mikkjal á Ryggi
1. O, Jesus, lívsins ljós í verð!
til borðhald títt vit koma her
og falla á tín altarfót
við bøn um styrk og sálarbót.
2. Vit minnast her tey miklu orð,
tú mælti, tá tú satst við borð:
«Eg gevi likam mítt og blóð.»
O, gáva fram um allar góð!
3. Vár Jesus, sum til borðs oss beyð,
ja, likam títt er hetta breyð,
sum fyri okkum givið var
og allar heimsins syndir bar.
4. Títt sanna blóð er hetta vín;
so dýrakeypt var frelsa mín,
mær einans fyrigeving vann
títt blóð, sum út á krossi rann.
5. Eg skilji ei tað loyndarmál,
men kenni innast mær í sál,
at Jesus her til staðar er,
og halgan frið í barm mær ber.
6. Ja, Jesus, sum her okkum gav
títt likam, blóð at leskast av,
tú ert í okkum, vit í tær,
o, sæla stund, her Guð er nær!
7. Tín gáva er oss dýrabar,
tín minnishøgtíð hjartans kær,
so mikil náði til mín røkk!
Tær veri prís og ævig tøkk!
8. Mín synd er tung, tó veit eg vist,
algóður ert tú Jesus Krist,
tú alt mær fyrigeva vilt,
tí er mín sál av frøi fylt.
9. Mín Jesus, halt meg nær hjá tær,
so heimsins freisting ikki fær
meg drigið út av himlaveg.
Í deyðans løtu fevn tú meg.
10. Í himmiríkis høllum tá
teg, Jesus, eg í dýrd skal sjá;
tá er mín sál av syndum loyst,
tá tørvar mær ei aðra troyst.
11. Tá er mítt síðsta stríð útstrítt,
tá ljóðar sigurssongur blítt,
tá er ei ár og dagatal,
tá liva vit í Guði sæl.


text:
Útsetið fyrsta smakkin av alkoholi
Fyri hvørt ár, sum fyrsti smakkurin av alkoholi verður útsettur, minkar vandin fyri at gerast bundin av rúsevnum við 14 prosentum. Tað vísir amerikonsk gransking.
Nógvar orsøkir eru til, at tannáringar og alkohol ikki hóska saman:
1. Í tannárunum mennast vit
Tað er tá, tú skalt menna ymsar nýggjar førleikar, og vísa teg føran fyri at práta, dansa, fríggja og fjasa. Hetta skal helst gerast uttan alkohol. Um tú byrjar at drekka tíðliga, er stórur vandi fyri, at tú altíð fer at kenna tørv á alkoholi fyri at kunna gera hesi tingini.
2. Tannáringar duga ikki at meta um fylgjurnar av at drekka alkohol
Ung hava ilt við at merkja, nær tey hava kenning, og tey verða tí ofta alt ov full. Tann, ið drekkur heilt nógv í tannárunum, kann gerast bundin eftir fáum árum. Hjá vaksnum tekur tað longri tíð at gerast bundin, og tá er lættari at síggja ávaringartekinini og steðga aftur.
3. Fullir tannáringar kunnu koma heilt illa fyri
Tey flestu ungu, sum koma í bardaga, eru ávirkað. Vandin fyri ólukkum gerst størri, av tí at heilin ikki virkar eins væl og vanligt. Tey flestu, ið royna narkotika á fyrsta sinni, eru ávirkað. Og flestu ungfólk, sum hava sex uttan veruliga at vilja tað ella gera tað uttan fyribyrging, eru ávirkað.
Sostatt hava tannáringaforeldur allar orsøkir at halda børnunum frá alkoholi so leingi sum gjørligt.
Teksturin er týddur úr svenska faldaranum, "Fakta, tips och myter om alkohol och hälsa", sum er at fáa í øllum teimum svensku einkarsølunum.
Sí áhugaverdan lesna um evnið niðanfyri:
NRK - "tá mamma og babba drekka"
WHO Evidence for the effectiveness and cost-effectiveness of interventions to reduce alcohol-related harm
WHO Handbook for action to reduce alcohol-related harm
Les meira um hvussu tú handfer rúsdrekka við skili á Alt om alkohol


text:
Orð og lag: Aage Samuelsen
Týtt: Hjørleif Gaard og Kajfinn Hammer
1. Í gjár, í dag, ja, alla tíð hin sami Jesus er.
Hann hjálpir tær, tá ið tú ert í neyð.
Tá syndabyrðan tyngir teg,
hann kemur tær so nær,
tí hann vil bjarga tær frá synd og deyð.
Niðurlag: Hann livir, ja, hann livir
Kann aldri doyggja meir,
og fyri tær hann biður
til Gud í Himlinum.
Ein náðikelda rein og klár
hans krossi rennur frá,
so tann, sum trýr,
skal lív frá honum fá.
2. Hin niðurboygda reisir hann,
hin veiki finnur kraft !
Hin vónleysi kann syngja sigurssong.
Tey blindu síggja,deyvu hoyra,
hin halti ganga kann,
tey prísa vilja Jesus fram um alt.
3. Gud býtir sínar gávur út
til tey, sum hava trúgv,
so Jesu navnið dýrd og heiður fær.
Tá fær hin jarðarbundna trúgvin
lív í yvirflóð,
tí Jesus er í orðinum tær nær.


text:
Orð og lag: Mikkjal á Ryggi
Lag 1: Andrea Árting
Lag 2: Johan Christian Gebauer
1. Á leikvøllum funnust í forðum
at venja sær hond og fót
teir reystastu dreingir í Norðum,
teim bilti ei magn og mót.
2. Teir kundu væl listir og leikir,
so mjúkir um hvønn lið,
tó ikki í limum veikir,
so kvikir og hepnir við.
3. Sum hjørtir skjótir at renna,
ei gratt teimum skot og blak,
hart mundu teir spengur spenna
til glíming og brøkratak.
4. Teir leiktu sum selir á sundi
við botnin og omaná.
Men øllum roysnum, teir kundu,
ov langt er at siga frá.
5. Ei vilja vit verri vera,
enn fedrarnir vóru tá.
Tey roysnir, teir kundu gera,
tey vilja vit eisini ná.
6. Ta ítrott, ið teir kundu gera,
hana vilja vit eisini ná;
tann heiður, ið teir mundu bera,
hann vilja vit eisnini fá.
7. So lat okkum koma saman
til fimleika manga stund
og fremja ítrott við gaman,
sum styrkir lív og lund.


text:
Orð og lag: Harry Birtilíð
Tann vinurin kæri, hon elskar meg ei,
sum brádliga meg mundi gloyma,
um aldri á jørð eg hana síggja skal meir,
nei, aldri eg elska vil fleir.
Eg trúði hon elskaði meg yvir alt,
og dreymanna borgir eg bygdi.
Fyri hana mítt hjarta eg ofraði alt,
men nú hennar hjarta er kalt.
Nei, aldri ein onnur mítt hjarta kann fá;
eg aldri kann elska eina aðra,
neim aldri eina aðra eg líta kann á,
tað besta er tikið mær frá.
Og tú nú vil eg søkja tað brúsandi hav,
mín kærleika til tín at sløkkja.
Og vóna eg vil, at tað verður mín grøv,
tí her vil eg siga farvæl.
Farvæl, tú mín elskaða genta, farvæl,
eg elski teg líka til deyðan.
Vit møtast tó aftur í Guds himnasal,
mín elskaða genta farvæl.


text:
Sigursteinur er góður at hava at ganga við uppi á sær, tí tann maður, ið hann hevur, fær altíð sigur, hvar hann er staddur í víggi, honum verður einki at meini, hvar hann ferðast, hvørki av fólki ella trøllum, men eydnan fylgir honum, alt gongur honum eftir vild, og allir hava tokka til hansara. Ei er tí at undrast á, at menn vilja gjarna hava ein tílíkan stein, sum ber so nógv gott við sær; men eingin maður veit, hvar hesin dýri steinur er at finna; men ravnurin veit tað, og nú skal siga frá, hvussu tú skalt fáa ravnin at fara eftir sigursteininum og geva hann frá sær.
Tað er manna søgn, at ravnur troðast í torra, verpur í gø og klekir í einmánaði. Tá ið ravnur nú hevur vorpið, skal maðurin fara upp í hamaran ella gjónna, hvar ravnurin hevur reiðrið; har má hann sita fjaldur og ikki lata ravnin vita av sær og bíða kvirrur, til tess at ravnurin flýgur av reiðrinum. Tá tarvast manninum at vera skjótur at sleppa at reiðrinum, taka eggini, harðkóka tey og fáa lagt tey aftur í reiðrið, áðrenn ravnurin kemur heimaftur, so at hann grunar einki ilt; - kvikur má hann vera, ið hetta skal útinna. Ravnurin kemur tá aftur í reiðrið og legst á eggini; men tá ið hann hevur ligið væl út um klekingartíð, fer hann at verða ótolin, tí at hann sær, at einki er enn brostið fyri nev, og honum leiðist umsíðir liggja longur. Nú tekur hann tey ráð at fara at leita sær eftir sigursteini at leggja í reiðrið hjá eggjunum at fáa klakt tey til ungar; men maðurin má vera staddur har um vegir og annaðhvørt skjóta ravnin og taka steinin úr nevinum á honum, ella lata hann leggja steinin hjá eggjunum og tá koma óvart á hann, áðrenn hann hevur fingið fullklakt hesi kókaðu eggini; tí tá fer hann burtur aftur við steininum hagar, hvar hann fekk hann.
V.U. Hammershaimb: ”Færøsk Anthologi I”, 1891


text:
Í dag ganga ongi børn á skúlanum í Leiti. Øll ganga í nýggja skúlanum í Sumba.
Skúlin var ætlaður til 24 næmingar, frá 1. til 5. flokk. Skúlabørnini gingu i 6. og
7. flokki i Sumba.
Tá skúlin í 1957 varð bygdur, varð samstundis kirkjurúmið gjørt og samanbygt við skúlan.
Betongbygningurin er gulur við reyðari tekju.
Skúlastovan er skild sundur frá kirkjurúminum við eini harmonikuhurð. Innan er kirkjan sera einføld. Á altarinum stendur ein stórur trækrossur, og altarsilvur og ljósastakar eru ikki eldri enn kirkjan sjálv.


text:
Søkt verður eftir námsfrøðingi at byrja 07. august 2017. Talan er um starv á 30 tímar um vikuna.
Í dagliga arbeiðinum leggja vit m. a. dent á:
at børn og starvsfólk trívast, og fáa avbjóðingar í gerandisdegnum.
at hava gott samstarv við foreldur og starvsfólk.
at ska...
Nú Eysturkommuna hevur gjørt av at skipa barnatannrøktina í eina og somu skipan, verður søkt eftir tannrøktara at byrja skjótast gjørligt. Talan eru um starv á 0,75 av fullum brøki.
Barnatannrøktin tekur sær av øllum børnum og ungum frá 0 til 18 ár í Eysturkommunu. Um 600 b...


text:
Skal útgerðin, til eina og hvørja tíð, virka sum hon skal, er tað av týdningi, at tú heldur hana við líka sjálv/ur. Her verður ikki hugsa um tað árliga sýnið, sum skal gerast á kvalifiseraðum verkstaði, men heldur verður greitt eitt sindur frá, hvat tú sum brúkari av útgerðini, kanst gera sjálv/ur.
REGULATORURIN
Regulatorurin eigur at verða skolaður í feskum vatni eftir hvørt kav. Sleppur saltvatnið at torna, krystalliserar tað seg inni í t.d. 2. trininum. Tú kanst leggja hann á blot í eini spann við einum dropa av mildum uppvaski í, í eina nátt. Tá upploysist alt saltið inni í øllum krókunum. Tá tú so tekur regulatorin uppaftur dagin eftir, skal hann skolast sera væl í rennandi vatni. Brúka gjarna eina bleyta uppvaskibust e.l.
GEVIÐ GÆTUR!
Tað er av størsta týdningi, at vatn kemur ikki inn í 1. trinið. So um tú velur møguleikan at legga regulatorin á blot í eini spann, MÁST tú finna onkra loysn, sum tettir fyri holinum í ventilinum. Flestu regulatorar hava hettir at seta fyri, men ansa eftir at hettan eisini er tøtt. Annar møguleiki er at seta regulatorin á fløskuna og seta trýst á, meðan hann liggur á bloti.
FLØSKAN
Fløskuna verður av mongum ikki hugsað so nógv um. Men hon eigur av og á at verða skolað. Rátt verður til onkuntíð at taka gummifótin av fløskuni og skola væl undir honum. Tað er ofta undir fløskufótinum, at rustur fær tak á, tí her sleppur saltvatnið at liggja og esja.
Ventilurin
Tá vit koma til ventilin, er ikki so nógv man kann gera sjálvur. Ansa eftir at hann er lættur at skrúva frá og fyri, og at hann annars ikki er leysur uppá nakran máta. Hevur tú reservakrana, mást tú kanna um hann riggar. Kanna hetta javnan.
DRAKTIN
Líkamikið hvat slag av drakt tú hevur, er tað týdningarmikið at skola hana væl. Kanska serliga neoprendraktir, tí saltvatnið hevur lyndi at krystallisera seg “inni” í neopreninum, og verður draktin harvið stívari at vera í.
Lynlásið
Lýnlásið (á turrdraktum) er eisini nakað, ið ansast má væl eftir. Tað kostar sera nógv at skifta lýnlásið, og skaði á lýnlásið kemur vanliga av feilnýtslu og vánaligum viðlíkahaldi. Tað skal av og á skolast sera væl, og bustast við tannbust e.l. fyri at fáa burtur smálutir, sum kunnu sita millum tenninar. Harafturat skal tað smyrjast. Gníggja parafinvoks e.l. yvir tenninar á lýnlásinum. Nýt so ein hárturkara at hita voksið eitt sindur, so tað smeltar inn ímilllum tenninar. Tá hetta er gjørt, lat so lýnlásið upp og aftur nakrar ferðir, so voksið leggur seg javnt.Til summar draktir fær man silikonespray við, sum skal brúkast til lýnlásið. Tað skalt tú koyra í skrell. Tú skal ikki brúka tað til lýnlásið í draktini, tí silikonesprayið klistrar, og harvið sleppur sandur og tari lættliga at festa seg í tenninar. Hetta er ikki serliga klókt, tað má man skilja. Harafturímóti smyr parafinvoks væl, og tað klistrar ikki. Undir goymslu skal lýnlásið helst vera opið, fyri at fáa útluftað draktina sum best. Men undir flutningi er best at lýnlásið er afturlatið. Hetta tí at tá tað er afturlatið, er tað nógv sterkari enn tá tað er opið, og harvið ikki brotnar so lætt.
Gummi-manchettir
Gummimanchettirnar eru eisini lutir, sum tú eigur at fara væl um. Hetta eru slitlutir, sum man skal rokna við at skifta út av og á, men við røttu røktini, kunnu tær halda longri. Tá draktin verður skolað, kanst tú vaska manchettirnar við einum sindri av mildari hondsápu. Húðfeitt, sólkrem, parfuma o.s.fr. kunnu seta í gongd eina reaktión á gumminum, sum ger at tað moyrnar skjótari. Tá draktin er turr, eiga allar manchettir at verða pudraðar við talkum, áðrenn hon verður pakkað niður. Hetta ger eisini sítt til, at manchettirnar halda longri.
Draktventilar
ÚT- og INN-ventilarnir á draktini er ikki nakað serligt tú kanst gera nakað við uttan at skola teir. Hevur tú varhugan av at okkurt ikki er sum tað skal við ventilunum, skal tú fara á verkstað við draktini.
Goymsla
Hvussu draktin verður goymd, kemur eitt sindur an uppá hvussu nógv pláss man hevur. Draktin kann hanga á einum egnaðum akslatræi, hon eigur at hanga myrkt og kalt. Serliga neoprendraktirnar eiga at hanga uppi, tí tá tær verða rullaðar saman í eina tasku, verður neoprenið “knekkað” á sama stað ferð eftir ferð. Við hesum kann isolatiónevnið á hesum støðunum fara, tí neoprenið verður pressað saman. Hevur tú ikki møguleika at hanga draktina upp, kanst tú nýta ein stóran ruskposa og sleppa draktina niður í uttan at leggja hana saman. Harvið koma “knekkini” í ymsastaðni á draktina hvørja ferð.
VESTURIN
Eisini vesturin skal skolast við feskum vatni, bæði uttan og innan. Summir vestar hava ein propp til endamalið, meðan man á øðrum vestum kann skrúva ein av yvirtryksventilunum av og fylla vatn inn tann vegin. Fyll vestin við einum sindri av vatni, rist vatnið runt inni í honum eina løtu og tøm hann aftur. Ger hetta nakrar ferðir. Tú eigur at gera hetta hvørja ferð, tí undir hvørjum kavi kemur altíð eitt sindur at sjógvi inn í vestin, sum síðani krystalliserar seg. Saltkrystallini eru sera hvøss, og kunnu sum frálíður gnaga hol á vestin innanífra. Nýt inflatorslanguna at tøma vatnið úr vestinum við, tá fært tú skolað hana eisini.
Inflatorurin
Hann fært tú ikki gjørt so nógv við sjálv/ur. Skola við feskum vatni og kanna eftir at lutirnir ikki gerast fastir. Verða teir fastir, kunnu teir loysast við at spraya silikonespray inni í sjálvan inflatorin. Hetta er ikki nøkur varandi loysn, heldur ein neyðloysn fyri at bjarga einum kavi. Tá lutirnir treingja til meira enn vanliga reingerð og smyrjing, er nokk frægast at fáa eitt verkstað at hyggja uppá vestin.
SAMANUMTIKIÐ
Sum tit skilja, er FEKST VATN loysnin, tá tað kemur til viðlíkahald. Restin av útgerðini hevur eisini tørv á at verða viðlíkahildin, og tað verður eisini gjørt við, ja gita, FESKUM VATNI. Skuldi tað verið nakað meira krevjandi viðv. viðlíkahaldi og ábótum, eigur tú at fara á verkstað við útgerðini.
Leysliga týtt frá Poseidon service í Noregi (gm)


text:
Steypakappingin, menn: ÍF og Fleyr á odda
Oddaliðini í landskappingini hjá monnum vóru eisini tey, sum løgdu best frá landi, nú steypakappingin byrjaði.
Í landskappingini hjá monnum er eingin ivi um, hvør klárar seg best. Har eru tað Fleyr og ÍF, sum hava fingið klárt bestu byrjanina. - Fleyr hevur ongan dyst tapt; ÍF hevur tapt tveir.
Gongdin í landskappingini heldur sær tó í steypakappingini, har júst somu lið hava fingið bestu byrjan. Tey eru gamaní í hvør sínum bólki, og tí er ikki óhugsandi, at vit at enda kunnu fáa eina finalu, júst millum hesi liðini.
ÍF spældi leygardagin sín fyrsta dyst í steypakappingini, á heimavølli móti Ternuni, og endaði hann við greiðum 3-1 sigri til fuglfirðingar. Fleyr vann eisini, á SÍ, men ikki so greitt sum ÍF gjørdi, tí dysturin í Sørvági sunnudagin endaði 3-2 til gestirnar úr Havn.
Úrslitini av teimum báðum dystunum í steypakappingini hjá monnum vóru annars hesi:
Bólkur 1: ÍF-Ternan 3-1 (12-25, 25-18, 25-17, 25-20)
Bólkur 2: SÍ-Fleyr 2-3 (17-25, 25-11, 25-14, 25-27, 10-15)
Næstu dystirnir hjá monnum verða leygardagin 10. desember, og eru teir hesir:
Bólkur 1: Ternan-Mjølnir, Toftir, klokkan 15.00.
Bólkur 2: SÍ-TB, Sørvágur, klokkan 13.30.
Steypakappingin hjá monnum er skipað í tveir bólkar við trimum liðum í hvørjum. ÍF, Ternan og Mjølnir eru í bólki 1 og Fleyr, SÍ og TB eru í bólki 2.
Her er tað hent, at TB, sum annars ikki spælir í bestu flogbóltsdeildimi hjá monnum, hevur meldað lið til í steypakappingini. Spurningurin er so, hvussu leikur fer hjá teimum. Tað fáa vit eitt dømi um leygardagin, tá teir spæla móti SÍ í Sørvági.


text:
Tú rindar limagjald til RK um vanliga netbanka tín. Kontunummar felagsins er 6460 365.183.7 í Bank Nordik. Viðmerk navn og eftirnavn saman við flytingini.
Gjøldini eru hesi:
Limagjald fyri 16 ár og yngri: 450 kr.
Limagjald fyri 17 ár og eldri: 600 kr.
Limagjald fyri tey, sum rógva við Úlvi: 100 kr.
Limagjald fyri hvílandi limir:* 100 kr.
*) Hvílandi limir eru tey, sum ikki eru aktiv, men sum kortini vilja stuðla felagnum.
Um limagjaldið sigur § 9 í viðtøkum okkara soleiðis:
Aðalfundurin ásetir limagjaldið fyri komandi ár, og limagjaldið skal vera goldið í seinasta lagi tann 25. apríl í hesum ári. Vil persónur lima seg inn sum hvílandi lim í felagið eftir tann 25 apríl, verður gjaldsfreistin ein mánaður. Vil persónur lima seg inn sum virknan lim eftir 25 apríl, verður limagjaldið at gjalda beinanvegin.
Limagjaldið kann vera ymiskt fyri ymiskar limabólkar, t.d. virknar og hvílandi limir, og aðalfundurin kann eisini áseta serligt limagjald fyri virkir, felagsskapir og annað.


text:
Tá eg plagdi at renna meg fastan við míni gransking hevði Lorimor ein tendens til at blíva ein aktivur partur a mínum lívið júst nóg leingi til at eg hevði nýggj perspektivir at royna. Nú eftur eg var farin úr universitetinum vantaði eg hetta fór at steðga, men um guðsdoy ikki eg fái boð aftur frá honum seinastu ferð eg las meg fastan.
Boðini vóru tó verri enn eg vantaði. Heldigur var eg at Desna vildi at eg kom framm tryggur, tí tað gjørdi eg. Stutt eftur sat eg í einum heldur fínum hølið við 4 fólki eg ikki kendi, men kundi stóla við mínum lívið, síðan Lorrimor sjálvur valdi tey út. Við signing frá Grundinnar komi eg at síggja tað sama í teimum sum Lorrimor gjørdi.
Mær dámar at síggja tað besta í fólkið, men tað er mær klárt at hemmiligheitir eru hildnar innan gruppuni. Tað gekk ikki leingi fyrr enn tann bleika gentan vísti eitt ávíst viðkvæmi fyri positivari orku. Hon segði har hon kom frá dámdi tey ikki gand. Eg eri eingin heks. Mín lekidómur er ikki gykl, og kemur beint frá Sarenrae. Eg dugdi eisini a lesa á henni at hon leyg fyri mær, men hví veit eg ikki enn. Hon vildi bert hava at Luddi orðnaði sár hennara.
Ná ja, Luddi. Ein alchemistur er hann so heilt sikkurt; heilt inn á beini. Tað var lætt at síggja hvussu djúpt Haagenti hevði kløgur sínar í honum tá eg sá hann hava sprettað seg sjálvan upp í sínum egna kamarið. Eg vil ikki stóla uppá hann, síðan alt við honum skríggjar ópálítiligur, men eg havi ikki fangað hann í eini lygn enn, og hann var á mínari síðu tá Tim vildi goyma ting frá okkum.
Tann simpli Tim helt eg man kundi lesa sum ein opin bók, tí hvat sum helst kemur inn í høvd hansara virkar sum at tað kemur út gjøgnum munnin, sum luft í lungunum. Men við morgunmatar borðið vísti tað seg sá at hann stólaði okkum ikki nokk til at siga okkum hvat rasu hann kom úr. Grundinnar má vera komin í Luddi, tí hann stóð við mær at Tim hevði einki at goyma. Eg má halda mítt eyga við Tim.
Fabio. Har er sum so ikki nakað at siga. Tað er fríksligt at ikki skula gita seg til hvat Lorrimor sær í honum.
Spøkilsini í Harrowstone hjálpti mær so einki nærri at mínum málið. Men uppgávur mínar fyri Lorrimor eru ikki lidnar enn, so eydnan ella lagnan kunnu enn toga meg ein veg og annan. Eg veit so at hesi fólkini høvdu ikki havt bein at staðið á uttan meg, ella kanska gingu teir sunt sum Lopparin. So eg burdi hildi teir á lívið sum best eg kann.
Ps. Ein minnið seriøsur tanki. Nógv má eg siga at eg mín forbannilsi hevur ávirka mítt lív, men at vaksa tveir halar uppá eina viku, eftur at eg helt eg var liðugur at vaksa, var ikki nakað eg vantaði.


text:
Føroyskt fyrst – síðani hini málini
16. august 2015
Móðurmálið er avgerandi fyri samleikan hjá okkum menniskjum. Tað er gjøgnum móðurmálið, at vit læra at seta orð á, hvørji vit eru og arbeiða fram móti okkara málum. Tá vit mangla orð, kunnu vit ikki úttrykkja okkum, og hetta kann elva til stórar persónligar trupulleikar.
“Eg trýstaði á tann gul knapp, so tú doyð, og so livaði tú upp aftur”. Nakað soleiðis hoyrdi eg eitt barn greiða einum øðrum frá í SMS. Barnið var umleið 10-12 ára gamalt. Tíbetur duga tey flestu betri enn í døminum.
Men tað er ein sannroynd, at gerandisdagurin hjá børnum og ungum er merktur av útlendskum máli. Tey síggja útlenskt sjónvarp, spæla útlendsk telduspøl og hoyra útlendskan tónleik. Av tí sama kemur lættliga bland í føroyska og útlendska málið, og tí hoyrast smá børn ofta spæla á donskum og/ella enskum. Málførleikar eru týdningarmiklir, men tað er umráðandi, at barnið fyrst hevur eitt grundleggjandi móðurmál at taka støðið í.
Nýggj kanning vísir, at tað, at lesa fyri børnum, skapar virksemi í heilanum hjá teimum, sum ger tey betri før fyri at læra at lesa umframt at visualisera, tað vil siga at skapa myndir í heilanum, ella ímynda sær tað, tey lesa, sum eisini er treytin fyri, at tey tíma at lesa. Tá børn hoyra søgur, læra tey at nýta málið á ein fjølbroyttan hátt.
Fyrsta treytin fyri, at eitt barn lesur, er, at nóg mikið av tilfari er at lesa. Bókadeildin, sum gevur út bøkur til børn og ung, ger eitt megnararbeiði við lítlari játtan. Seinastu árini hevur Bókadeildin verið noydd at skerja útgávutalið av bókum til ung. Fyri fáum árum síðani komu 8 ungdómsbøkur út árliga. Seinastu árini hevur játtanin bert rokkið til fýra. Hetta talið er sera lágt, tá hugsað verður um, at ein góður lesari lesur fýra bøkur um mánaðin. Ungdómsbøkur eru tær, sum eru kostnaðarmiklast, og tí tær, sum fyrst verða spardar burtur. Við verandi játtan er neyðugt, at velja frá, fyri at tryggja eitt breitt úrval til allar lesarar.
Bókadeildin gevur eisini út barnablaðið Strok. Børnum og ungum dámar sera væl blaðið, men av tí at blaðið partvís verður fíggjað av lýsingum, hevur verið neyðugt at skerja árligu útgávurnar og blaðsíðutalið, og er tað óheppið, tí hetta er einasti miðilin av sínum slagi til málbólkin og eitt gott alternativ hjá teimum, sum ikki megna at lesa heilar bøkur.
Bøkur skapa lesarar og kunnleika til málið og lærugreinir. Tí er umráðandi at føroyskt tilfar er tøkt at nøkta eftirspurningin.
Ynskja vit at varðveita føroyska málið, er fyrsta treytin, at nóg mikið av tilfari er á føroyskum til børn og ung, sum eru tey, ið bera málið víðari.
Gitte Klein
Valevni Sambandsfloksins til løgtingsvalið
RN
Aftur


text:
Nýggja Gitte Henning komin til Skagen
Nýggja Gitte Henning, ið er heili 86,3 metrar lang og 17,6 metrar breið og somuleiðis størsta fiskiskipið í danska fiskiflotanum kom til Skagen í dag.
Stórt hátíðarhald var fyri nýggju Gitte Henning, ið kom til Skagen fyri fyrstuferð í dag, har skipið hevur heimstað.
Gitte Henning er bygt á skipasmiðju í Litava, og skuldi upprunarliga koma til Danmarkar síðsta summar, men av tí at ymiskar seinkar vóru kom skipið fyri fyrstuferð til Skagen í dag.
Nýggja Gitte Henning er ikki einasta skipið, sum kom til Skagen fyri fyrstuferð í dag, Henning Kjeldsen reiðari hevur bygt ein minni trolara, ið hevur fingið navnið Birgitte MArtine og umbygt eitt annað fiskiskip til ein minni nótabát, ið eitur Myggenes, hesir báðir komu eisini fyri fyrstuferð til Skagen í dag.
Fyrrverandi Gitte Henning varð seld til reiðaríði Asbjørn A/S fyrr í ár og heuvr fingið heimstað í Hirtshals.
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...